text:
Ubushakashatsi bwakozwe bwagaragaje ko umubare w’abasaba guhuhurwa wavuye ku bantu 235 babisabye muri 2003 ugera ku 1807 muri 2013.
Uburyo bwo guhuhura bukoreshwa mu bihugu bimwe na bimwe aho umurwayi ufite indwara idakira abyisabira maze agaterwa urushinge rumwica atabanje guhura n’ububabare bikozwe n’abaganga.
Kuva muri 2002 kugeza ubu gusaba guhuhurwa (euthanasie) ni igikorwa cyemewe n’amategeko ku bantu barwaye indwara zidakira kandi zibabaza mu Bubiligi.
Urubuga Top-Santé dukesha iyi nkuru ruvuga ko ubushakashatsi bwakozwe na Kaminuza ya Brussels bukandikwa mu kinyamakuru Canadian Medical Association, bwagagaje ko abasabye guhuhurwa barushaho kwiyongera umunsi ku munsi.
By’umwihariko, hagati y’umwaka wa 2003 n’uwa 2013, abarwayi 8752 bari bafite ibibazo byo mu mutwe, n’ibyo ku mubiri bidakira basabye guhuhurwa.
Kugeza ubu, umubare w’abasaba guhuhurwa wikubye inshuro umunani kuva mu mwaka wa 2003 kugeza 2013. Abarwayi bagera kuri 235 babisabye mu 2003, abagera kuri 1807 babisaba mu mwaka wa 2013.
Urwo rubuga rukomeza ruvuga ko imibare ya nyuma yatanzwe n’abayobozi b’u Bubiligi mu mwaka wa 2015, igaragaza ko abarwayi bagera ku 2000 basabye guhuhurwa.
Umurwayi ufite indwara idakira, abaganga bakaba baragerageje ibishoboka byose bikanga,bakamubwira ko nta kindi asigaje uretse urupfu ngo afite uburenganzira bwo gusaba bakamurangiriza ubuzima.
Ngo abenshi mu basaba ubu buryo, ni abari munsi y’imyaka 80 baba barazahajwe n’indwara cyane cyane ya kanseri aho bagera kuri 69% muri icyo gihugu, naho abandi bakaba ari abari mu nzu z’amasaziro ubuzima bwabo buri mu marembera.
Igituma umubare w’abashaka guhuhurwa wiyongera mu Bubiligi ngo ni uko abaturage babifata nk’ibintu bitaziririzwa ndetse bidafite n’icyo bitwaye muri sosiyete ndetse n’abaganga bakaba babisobanurira abarwayi imbonankubone.
Mu Bufaransa naho igikorwa cyo guhugura kiremewe kuva hatorwa itegeko ryiswe "Claeys-Leonetti" ku wa 2 Gashyantare 2016. Aha ho ngo igisabwa ni ukuzuza urupapuro rwanditseho amabwiriza abigenga gusa.
Inkuru bifitanye isano: U Bubiligi: Umwana yishwe nyuma yo kubyisabira


c: text/html

text:
Rutsiro: Itorero ry’igihugu bavuyemo ngo rizabafasha kuzamura ubucuruzi bwabo
tariki ya 19 Mata 2015 abahagarariye abacuruzi mu ntara y’iburengerazu basoje  inyigisho mu itorero ry’igihugu I nkumba abo mu karere ka Rutsiro baratangaza ko bakurikije inyigisho bavanyemo zizabafasha kwagura ubucuruzi bwabo ndetse n’iterambere ry’igihugu.
Ibi barabitangaza ngo nyuma y’uko bigishijwe umucuruzi ubereye u Rwanda uko aba agomba kwitwara mu bucuruzi bwe aho ngo wasangaga hari ibyo batabashaga gusobanukirwa neza mu bucuruzi bwabo ndetse bamwe ntibanoze serivisi batanga ariko ubu ngo amasomo babonye azabagirira akamaro ndetse n’igihugu muri rusange.
Perezida w’urugaga rw’abikorera mu karere ka Rutsiro Nsanzineza Erneste yagize ati’ nyuma yo guhabwa inyigisho mu itorero tuvuyemo ubu twamenye indangagaciro na Kirazira bibereye umunyarwanda ubu tukaba twaramenye umucuruzi ubereye u Rwanda uko aba ameze tukaba tugiye gucuruza by’umwuga kandi bizatuzamura bizamure n’akarere kacu ndetse n’igihuguâ€
Ikindi Perezida w’urugaga rw’abikorera yatangaje cyizagirira akamaro ubucuruzi bwabo ndetse no kuzamura igigu yavuze ko bamenye ko umucuruzi udafite indanga gaciro nyazo nta terambere yageza ku gihugu.
Umuyobozi w’akarere Gaspard Byukusenge wari waje kubakira yabasabye kuzakoresha neza inyigisho bahawe bakazamura akarere n’igihugu  banoza Serivisi ku buryo bakwigirwaho n’abacuruzi b’ahandi.
Ati†Ndabashimira cyane kuko babashije kwitabira itorero nkaba mbasaba kuba inyigisho bahawe batazazipfusha ubusa ahubwo ko bagomba gukora nk’intore kandi bizazamura bo ubwabo ,akarere ndetse n’igihugu ibyo kandi ndabishingira ku kuba bazi neza ko umucuruzi w’intore anoza serivisiâ€
Intara y’iburengerazuba niyo yari iya nyuma mu kwigishwa mu itorero ry’igihugu aho bamaze yo iminsi 5 abari bahagarariye akarere ka Rutsiro bakaba bari 65 ngo hakaba hateganywa ko n’abandi bacuruzi batagiyeyo bazagerwaho dore ko ari nabo ubwabo bakusanya amafaranga azifashishwa mu masomo bahabwa.

robotstxt: allowed

filter: keep


text:
Yavukiye i Lima mu gihugu cya Peru, Se yarwaniraga ku ifarasi akaba akomoka muri Espanye, naho nyina yari umwirabura w’umuhinde wa Panama.
Martini yiyumvisemo ijwi rya Nyagasani rimuhamagara mu mutima we. Ni ko guhaguruka, yinjira mu muryango w’Abadominikani i Lima. Hari mu mwaka wa 1603. Kuva yinjira aba indakemwa muri bagenzi be, akomeza kujya akora n’imirimo y’ubuvuzi nk’uko yari abisaganywe. Yakundaga abarwayi , akabitaho ndetse bamwe akanabasanga iwabo. Ntiyitaga kubuvuzi bw’abantu gusa ahubwo yavuraga n’amatungo. Ibiremwa byose yabibonagamo ishusho ry’Imana. Isengesho kandi ni ryo ryari intwaro ye ya buri munsi dore ko yasinziraga gake gashoboka kubera ko yabaga arimo gusenga ndetse arimo no gushengerera. Mu mibereho ye, Martini yabereye benshi urugero rw’umukristu ugororokeye Imana by’ukuri, haba mu bikorwa bye cyangwa mu myifatire ye. Yitabye Imana mu 1639.
Huberti akomoka mu gihugu cy’Ububiligi , akaba ari umwe mu batagatifu bazwi kandi bakundwa cyane muri icyo gihugu.
Nyuma y’urupfu rw’umugore we, ari bwo yiyeguriye Imana nk’uko byari bikunze kuboneka kuri benshi bo muri icyo gihe.Yagiye i Roma gusenga, Papa amubonye ashima cyane imyifatire ye n’ubutwari bw’umukristu utajegajega. Nuko amutorera kuyobora Diyosezi ya Mayesitirici mu Bubiligi, asimbura Musenyeri Lamberti wari umaze kwitaba Imana yishwe n’abanzi ba Kiliziya.
Kuva ubwo Huberti yihatira cyane kwamamaza Ivanjiri muri rubanda, ahindura benshi maze bayoboka inzira y’ubukristu. Mu mwaka wa 715, yubakishije Kiliziya nini i Liyeje nyuma aba ari na yo bongera gushyinguramo umurambo wa Mutagatifu Lamberti. Huberti ageze mu zabukuru yakunze kugira ingorane kubera amagara ye, nyamara byose akabitura Nyagasani.Yitabye Imana mu mwaka wa 727.


text:
Iyi nguzanyo yemejwe n’inama y’ubutegetsi ya BAD, izifashishwa mu kongera umusaruro w’inganda ziciriritse no guhanga imirimo 200 000 buri mwaka.
Banki itanze iyi nkunga mu gushyigikira ubukungu w’u Rwanda buzamuka ku kigero cya 6.8 % buri mwaka kuva muri 2014 ndetse na gahunda igihugu cyihaye yo guhanga imirimo 200,000 buri mwaka idashingiye ku buhinzi.
Gahunda ya SBDP ifite intego yo kuba yateje imbere inganda ziciriritse 100 na koperative 500 bitarenze umwaka wa 2020 bizafasha izo nganda kongera ubwiza bw’umusaruro zatangaga kandi n’amafaranga zinjizaga akiyongera.
BAD ivuga ko urwego rw’abikorera arirwo nkingi yo guca ubushomeri mu gihugu, nyamara mu Rwanda ntiruratera imbere ku buryo rwahangana n’umubare w’ubushomeri buhari.
Imibare y’Ikigo cy’Igihugu gishinzwe ibarurishamibare mu Rwanda iherutse kwerekana ko ubushomeri buhagaze kuri 16.7 %, mu rubyiruko bukaba ku kigero cya 21 %.
Iyi nguzanyo ya BAD kandi izafasha urubyiruko n’abagore binyuze mu Mirenge SACCO.
Gahunda ya SBDP ni iya Guverinoma y’u Rwanda ifatanyije na BAD, urwego rw’abikorera n’abandi bafatanyabikorwa bazajya batanga inama y’uburyo iyo gahunda yanozwa.
Banki nyafurika itsura Amajyambere yagiye itera inkunga u Rwanda mu nzego zitandukanye zirimo ingufu, ibikorwaremezo, gutwara abantu n’ibintu n’ibindi.
Mu Mwaka ushize, iyi banki yahaye u Rwanda inguzanyo ya miliyoni 50 z’amadolari muri gahunda ya SEEP III igamije kongera ubumenyi mu guhanga imirimo. Iyi gahunda yari igamije guhanga imirimo mishya 30,000 idashingiye ku buhinzi mu mwaka wa 2016 na 2017.


text:
Muri uyu mwaka ubuyobozi bw’Akarere ka Huye bwafashe ingamba zikaze zo guca burundu inganda zenga inzoga zitemewe. Izo nganda zashinjwaga kwenga inzoga zizwi nk’ibikwangari.
Ubuyobozi buvuga ko bwafashe icyo kibazo nyuma y’uko izo zitujuje ubuziranenge ngo hari abaturage zahitanaga. Uretse muri ako karere no mu gihugu hose haciwe gucuruza inzoga zidafunze mu macupa.
Kuri ubu mu Karere kose hasigaye uruganda rumwe rwemewe n’amategeko. Byatumye abahinzi b’urutoki babura isoko ry’ibitoki byengwa, bituma bamwe bahitamo gutangira kururimbura.
Sekimonyo, ni umwe mu bahinzi b’urutoki wo mu Murenge wa Kinazi, uri mu batangiye kururimbura. Yiyemeje kurimbura ubwoko bwa Fiya (FHIA25) bagasigarana ubundi buzwi nka FHIA17, kuko ngo abona ari zo zidafite icyo zimumariye, nk’uko bitangazwa n’umugore we.
Agira ati “Fiya 25 zera ibitoki binini ariko nta kindi zakoreshwa uretse kwengwa. Nyamara abenga urwagwa ntibakizigura kubera ko bababujije. Twahisemo kuzirimbura, dusiga Fiya 17 kuko yo tuyiteka, tukanayirangura n’abacuruza imineke.”
Hari n’umuhinzi utarashatse ko amazina ye atangazwa wari ufite urutoki kuri hegitari zirenga eshanu, ku buryo yagemuraga ku ruganda hagati ya toni zirindwi n’umunani ku kwezi.
Yiyemeje kurimbura urwo rutoki akarusimbuza ishyamba ry’inturusu kubera kubura isoko ry’ibitoki bye. Ubu ategereje ko imvura igwa neza ngo urutoki arukureho kuko ingemwe z’inturusu yagemetse zakuze.
Ati “kubura isoko ry’ibitoki bituma ntakibona amafaranga yo kwishyura abahinzi. Ariko ishyamba ryo iyo uriteye biba birangiye, ntiwongera gushyiramo isuka.”
Abahinzi b’urutoki b’i Huye batekereza ko iki kibazo bafite cyakemurwa n’uko inganda zenga urwagwa zafungurwa.
Umuyobozi w’Akarere ka Huye, Eugène Kayiranga Muzuka, we ntiyemera ko mu karere ayobora haba hari abari kurandura insina kuko ngo nta bahinzi banini bahari. Avuga ko inganda z’inzoga bazifunze kubera ko zengaga inzoga zitari nziza zica abaturage.
Ati “Zengaga inzagwa, ariko bakavanga na za muriture zica abaturage. Ubu twabasabye kunoza uko bakoraga. Ubu abenshi bari kwitegura kugira ngo tuzajye kubasura, abujuje ibya ngombwa batangire bakore inzoga nziza.”
Muri uyu mwaka, Akarere ka Huye karateganya kuzatera urutoki rushyashya rwa kijyambere kuri hegitari 250 hakanavugururwa uruteye kuri hegitari 1000. Mu mwaka ushize na bwo hari hatewe urutoki rushyashya kuri hegitari 250 hanavugururwa uruteye kuri hegitari 950.
Umuyobozi w’aka karere asaba abantu gukomeza kwita ku buhinzi bw’urutoki, rwaba urutanga umutobe ndetse n’urutanga ibitoki biribwa.
Ibitekerezo ( 3 )
Ubu se koko dufite umusaruro urenze ukenewe? Birakwiye ko abahinzi bagana inganda zemewe n amategeko.
byaba biteye agahinda umuntu avunika agahinga umusaruro akawushora mubyangiza abanyarwanda n’ Ukuntu dufite UBUTAKA buto.
iyi nkuru ni impamo kuko si muri Huye gusa barikirandura urutoki kuko no muri Gisagara niyo gahunda abaturajye bariguteganya ,benshi bavugako isoko ry’ibitoki nirikomeza kubura baza kurimbura insina.
Gusa igitangaje n’ uko twebwe Gisagara isoko rihari ribigura ariryo (uruganda Gisagara agribusinesses )ARIKO RUKABA RUSHYIRAHO AMANANIZA AVUGAKO IBITOKI BIRI MUNSI YATONI BATABIGURA .
thx
Mubwire uwo muhinzi ko gutera inturusu ali ukwangiza ubutaka bwe burundu. Birazwi ko inturusu ali igiti cyibi kuko aho kili hahinduka umwume, ubutayu kuburyo utazazivanamo ngo wongere uhahinge vuba. Iki ni ikibazo gikomeye kuko ubutaka bwiza bwagiye bwangizwa n icyogiti. Umulima walimo urutoke uba ufite umwimerere wo guhingamo indi myaka ikera. Rero gusimbuza insina inturusu ni bibi cyane


text:
Wari uzi ko gukurikira Yesu ni ukwikorera Umusaraba?
Bene data dufatanyije urugendo rujya mu ijuru,ndabaramukije mu izina rya Yesu Kristo. Uru rugendo turimo kuko nta muhanga warwo kandi rutoroshye, niyo mpamvu ari ngombwa ko turuganiraho. Tuzi ko Yesu yikoreye umusaraba akababara kugirango acungure abantu, n’ubwo bitari byoroshye, yaritanze kugirango abashe kurangiza ubu butumwa bwe .Bivuze ko rero natwe uru rugendo twatangiye byanze bikunze hagomba kubamo ibyo tugomba kwihanganira kugirango tuzabone umurage utabasha kubora cyangwa kwandura, kugajuka, ari wo namwe mwabikiwe mu ijuru 1Pet1:4.
Asobanura ubutumwa bwe, Yesu yagize ati “mwe gutekereza ko nazanywe no kuzana amahoro mu isi, sinaje kuzana amahoro ahubwo naje kuzana inkota. Kuko naje gutanya umwana na se umukobwa na nyina, umukazana na nyirabukwe (Matayo10:34-35). Hari abantu bazi ko kwakira Kristo ari umunyenga, nta bibazo, nta ntambara uzahura nazo, Oya si uko bimeze kuko ni ukwikorera umusaraba, birashoboka ko uzamukurikira abari inshuti zawe bakwange, abandi bagucikeho n’ibindi kuko buri wese afite umusaraba we ; hari n’utazageragezwa n’ imiryango ariko akikorera umusaraba w’uburwayi, ubukene n’ibindi bitandukanye, ariko ibyo ugomba kubyihanganira ku girango uzabashe kubona umurage wacu.
Iyo dusomye ijambo ry’Imana ritwereka ukuntu abakozi bayo mu rugendo rwabo bagiye bahura na byinshi byari bibagoye, umuntu yakwita umusaraba wabo, ariko babashije kwikorera umusaraba wabo bagera ku iherezo muri bo twavuga na Daniyeli , ba Yohana umubatiza, ba Sitefano n’abandi, n’ubwo rimwe na rimwe hari abo tubona bageraga hagati bagacika intege ndetse bagacumura, bihutiraga gusaba Imana imbabazi ikababarira bagakomeza urugendo, kandi bagiye bagira iherezo ryiza. Yobu yari umukiranutsi ariko yihanganiye igipimo yari ashyizwemo, kubura ubutunzi bwose, uburwayi, umuryango we wose umwanze ariko yari yarasobanukiwe ko umugenga wa byose ari Imana.
Imana yabanye na Aburahamu n’ubwo yaje gucika intege agacumura agacyura Hagari umuja we kuko atari yarabyaranye n’umugore we Sara ( Itang16), umutima we ntiwigeze uva ku mana, kugeza ubwo isezerano yahawe risohoreye ( Itang 15), nyuma Aburahamu yaje kubyara umwana w’umuhungu amwita Isaka. Nyuma gato Imana yaje kugerageza Aburahamu imusaba gutamba umwana we w’ikinege Isaka, Aburahamu ntiyajuyaje yumviye Imana n’ubwo bitari byoroshye, ariko Imana ibonye kwizera kwe imubuza kubikora imuha igitambo cyimusimbura cy’imfizi y’intama ndetse Imana imuha umugisha kuko yayumviye (Intangiriro 22).
Yobu yihanganiye ibibazo byose yahuye nabyo mu rugendo yari arimo, ndetse aza kurusoza neza, kimwe na Aburahamu yihanganiye ingorane yagize mu rugendo namwe mwibaze gusabwa gutamba umwana wawe w’ikinege kandi aribwo ukimubyara, ikigeretse kuri ibyo, umubyaye ugeze mu za bukuru ?
Bene data nta mpamvu n’imwe yatuma ducika intege, kuko ni ngombwa ko twikorera umusaraba wacu, iyo urebye mu buzima busanzwe bwa buri munsi umuntu akora amanywa n’ijoro kugira ngo atere imbere, agira ibyo yigomwa, nko kuruhuka, akiyima bimwe na bimwe ngo azigame,maze azabashe kugira ikindi ageraho cyiza, no mu rugendo rujya mu ijuru turasabwa kwihangana, ni ngombwa kandi ngo twigomwe byinshi, ndetse twihanganire ibiturwanya, kugirango tuzabashe gusingira umurage twateganyirijwe. Imana ibahe umugisha.
Ev KAGAMBIRWA Claudine


text:
Wari uziko Persil zatuma ugira uruhu rwiza ?
Ubusanzwe persil zimenyerewe nk’ibirungo bihumuza neza ibiryo ariko burya sicyo imaze gusa kuko hari indi mimaro ifite irimo kugufasha kugira uruhu rwiza.
Iyo persil ikoreshejwe isizwe ku ruhu, kubera ko ikize kuri Vitamin K , Vitamin C no kuri beta carotenes, bifasha uruhu ibi bikurikira :
- • Kurinda uruhu gusaza vuba
- • Kuvura ibiheri n’amabara yabyo
- • Kuvura inkovu
- • Kurinda uruhu gukanyarara n’ibindi
Uko persil yisigwa mu maso :
- Ufata utubabi twa persil wafunga mu ntoki ukabisya muri blender.
- Ongeramo ibiyiko 2 bya vinaigre de cidre ( vinaigre ikorwa muri pommes)
- Ongeramo ibiyiko 3 bya yaourt
- Karaba mu maso usigemo urwo ruvange ureke bimareho iminota 20 ubone kubikaraba
- Jya ubikora kabiri mu cyumweru uzagenda ubona impinduka nziza ku ruhu rwawe rwo mu maso.
Gracieuse Uwadata


text:
Habyarimana Jean Damascene, watorewe kuyobora Akarere ka Musanze akimara kurahirira kuzuza izo nshingano yahawe umukoro n’ubuyobozi bw’Intara y’Amajyaruguru wo kurandura ingengabitekerezo ya Jenoside ikiragaragara mu baturage benshi b’Akarere ka Musanze.
Ubushakashatsi ku mibanire y’Abanyarwanda buherutse gushyirwa ahagaragara na Komisiyo y’Ubumwe n’Ubwiyunge(NURC), bushyira Akarere ka Musanze ku isonga mu gihugu mu kuba karangwamo ingengabitekerezo ya Jenoside, ni mu gihe 78.9% by’abaturage babajijwe bemeje ko hakiri ingengabitekerezo ya Jenoside naho 79.2% bo basubiza bavuga ko hari abaturage bakibona mu ndorerwamo y’amoko muri ako karere.
Guverineri w’Intara y’Amajyaruguru, Musabyimana Jean Claude, amaze kwakira indahiro ya Meya mushya w’Akarere ka Musanze mu cyumweru gishize yamusabye guca burundu ikibazo cy’ingendabitekerezo ya Jenoside kikigaragara mu baturage b’ako karere.
Yagize ati “ikindi mbasaba gikomeye ni ugukomeza guharanira ko imitekerereze mibi ikigaragara mu baturage bamwe na bamwe icika burundu; aha tukibutsa ko byagaragaye ko mu karere kacu ka Musanze hakiri abantu benshi kuri perception (uko bigaragara) bavuga ko bahura n’ibibazo by’ivangura rishingiye ku moko ndetse n’imitekerereze ishingiye ku ngengabitekerezo ya Jenoside.”
Yakomeje agira ati “ni urugamba dusabwa twese guhagurukira tukarwana, nkaba mbasaba ko mu bintu mushyira imbere mugomba gushyira imbere ibikorwa bigamije gushyigikira ubumwe bw’Abanyarwanda muri aka karere kugira ngo ibyagaragaye mu barometre(Igipimo) y’uyu mwaka bize bibe amateka”.
Kongera ubukangurambaga kuri ‘Ndi umunyarwanda’
Aganira n’abanyamakuru, Meya Habyarimana yemeye ko mu Karere ka Musanze hakirimo ingengabitekerezo ya Jenoside ariko asobanura ko ingamba afite ngo ace burundu icyo kibazo ari ukurushaho gusobanurira abaturage gahunda ya ‘Ndi umunyarwanda’.
Uturutse ibumoso; Ndabereye Augustin, umuyobozi mushya wungirije w’Akarere ka Musanze ushinzwe ubukungu, Uwamariya Claire umuyobozi wungirije ushinjwe imibereho myiza y’abaturage, guverineri Musabyimana na meya Habyarimana(Ifoto/@NProvinceRW)
Ku ruhande rw’abaturage b’Akarere ka Musanze babashije kuganira n’Ikinyamakuru izubarirashe.rw bahurije ku gusaba umuyobozi mushya wabo gushyira ingingo yo ‘kurwanya ingengabitekerezo ya Jenoside’ iri kuvugwa muri ako karere mu by’ingenzi agomba guheraho kubera ko ngo batifuza kongera gusubira mu mateka mabi ya Jenoside yakorewe abatutsi mu mwaka w’1994.
Mukamurenzi Anathalie, umubyeyi w’abana bane wo mu Murenge wa Muhoza, yagize ati “Ni byo, ibibazo by’ingengabitekerezo ya Jenoside dukomeje kubibona; babikwereka mu mvugo z’amarenga yewe no mu bikorwa kandi byari byaragiye ariko byongeye kuvuka, uwo muyobozi rero turamusaba ngo abanze akemure icyo kibazo, tubeho dutekanye tujye mu iterambere…”
Shema Samson, umunyeshuri muri Kaminuza imwe iri mu Mujyi wa Musanze, nawe avuga ko atifuza kongera guca mu mateka mabi.
Kimwe mu bikorwa bihembera ingengabitekerezo ya Jenoside biheruka kugaragara mu Karere ka Musanze ni aho mu cyumweru cyo kwibuka abazize Jenoside yakorewe abatutsi, umuturage wo mu Kagari ka Birira mu Murenge wa Kimonyi, mu gukusanya inkunga yo gushyigikira abarokotse Jenoside batishoboye yatuye igiceri cy’ifaranga ryakoreshwaga ku butegetsi bwa Perezida Kayibanda Gregoire.
Icyo gihe Polisi y’igihugu n’umuryango uharanira inyungu z’abacitse ku icumu rya Jenoside yakorewe Abatutsi (Ibuka), bemeje ko kiriya cyari igikorwa gipfobya Jenoside yakorewe Abatutsi mu Rwanda.
Soma: http://izubarirashe.rw/2016/04/yatuye-igiceri-cyo-ku-gihe-cya-perezida-kayibanda-nkinkunga-yo-gufasha-abarokotse-jenoside/
Twitter: @Umurengezis


text:
Abaturage bo mu Murenge wa Mukura ho mu Karere ka Rutsiro bakoze amashyirahamwe y’abahetsi bahekera bakageza abarwayi kwa muganga bitewe n’uko nta modoka zitwara abarwayi bagira.
Muri aka gace ho haracyakoreshwa ingobyi kugira ngo umurwayi agezwe kwa muganga.
Ubuyobozi bw’uyu Murenge wa Mukura busobanura ko aya matsinda yatangijwe bitewe n’uko uyu murenge wabo ari munini cyane, bakaba bafite ivuriro rito (poste de santé) rimwe gusa n’Ikigo Nderabuzima nacyo kimwe.
Mukura ni umwe mu mirenge 13 igize Akarere ka Rutsiro. Ni wo Murenge munini kurusha iyindi, ukaba ungana na Kilometero kare 98,7, utuwe n’abaturage 33,528; bose basabwa kwivuriza kuri iki kigo nderabuzima kimwe gusa.
Umuturage witwa Majyambere Marceline, utuye muri uyu murenge we asobanura ko aya mashyirahamwe yo guhekerana abafasha cyane, kuko batuye mu bice by’imisozi ihanamye kandi idapfa kugerwamo n’amamodoka.
We yitanzeho urugero avuga ko kugira ngo agere kuri icyo kigo nderabuzima bimutwara nibura nk’isaha.
Agira ati “Kwivuza twivuriza ku Kigo Nderabuzima cya Mukura, ariko kugira ngo abaturage bahagere birabavuna kuko hari abaturage baba batuye hasi bakajyanwa n’abaturage bishyize mu matsinda babahetse mu ngobyi, zimwe za kinyarwanda. Iyo bageze ku kigo nderabuzima, nk’umugore uri kunda, ni bwo abona imodoka imugeza ku Kibuye. Ariko kubera ko nta n’imihanda myinshi ihari ntabwo abaturage batuye hasi mu mibande bahura n’imodoka ako kanya, ahubwo bajyanwa n’abaturage bakabajyana mu ngombyi.”
Vuguziga Jean Damascene, we utuye mu Mudugudu wa Rukeri, mu Kagari ka Kageyo muri uyu Murenge wa Mukura asobanura ko iyo bahuye n’ikibazo gikomeye cy’uburwayi bahamagaza imbangukiragutabara iva mu yindi mirenge baturanye nk’uwa Murunda uri mu birometero birenga 60.
Ati “Ntabwo byoroshye kugera kwa muganga; hari nk’abaturage baba batuye nka Gihara bagombye ubundi kwivuriza nk’i Rubengera (mu karere baturanye ka Karongi); abo ngabo rero kugira ngo bazamuke baze kwivuriza ku kigo nderabuzima cya Mukura birabakomerera. Hari n’abandi baba batuye nko mu Kagari ka Kagano na bo kugira ngo bagere ku Kigo Nderabuzima cya Mukura na bo birabagora kurusha uko bajya kwivuriza mu wundi Murenge wa Rugabano uri muri Karongo. Imbangukiragutabara iza bayihamagaje iturutse ku bitaro bikuru; iba ivuye nko ku Kibuye cyangwa se ku Murunda.”
Bamwe mu baturage bavuga ko aho batuye nta modoka irahagera, bitewe n’imihanda mibi, bityo ko biyambaza imbangukiragutabara gusa.
Basaba Leta ko uretse n’ibitaro yanabafasha kongera ibikorwa rememo nk’imihanda.
Ku rundi ruhande, Rugamba Evariste we ashimangira ko aho atuye hagera imihanda, ariko ko kugira ngo nawe agere ku kigo nderabuzima kiri muri uyu Murenge bimusaba kugenda ibilometero 5.
Agira ati “Dukoresha nk’amasaha abiri, ubwo rero bikatuvuna cyane. Tukaba twasaba ko mwatuvuganira tukaba twabona ingobyi za kizungu, kuko nubwo twe aho dutuye hagera umuhanda bwose ikibazo cy’ingobyi turagifite, kiri mu bitubangamiye cyane.”
Abagore…
Iki kibazo bavuga ko cyihariye cyane ku bagore. Uwitwa Ntihabose Chantal, utuye mu Kagari ka Karambo, agira ati “Nk’iyo inda igufashe kugera ku bitaro biratugora. Nk’ubuyobozi turabusaba ubufasha bakareba uko batabara cyane cyane abagore.”
Aba baturage bavuga ko bamaze imyaka igera mu munani babwira ubuyobozi iki kibazo cyo kutagira imodoka ziza kubatwara ku bitaro, ko bakunze guhura n’ibibazo by’impfu zitunguranye kuko kugera ku bitaro bibabera ibibazo.
Ubuyobozi…
Alida Icyizihiza, Umuyobozi w’uyu Murenge wa Mukura asobanura ko hari gahunda z’uko Umurenge uzahabwa imbangukiragutabara izajya ibasha kugera mu Midugudu yose.
Uyu muyobozi asobanura ko aya matsinda yashyizweho nk’uburyo bwo kwishakamo ibisubizo mu gihe iyi mbangukiragutabara itari yaboneka.
Agira ati “Icyo kibazo cyagejejwe ku nzego zose, inzego z’Umurenge, Akarere ndetse na Minisiteri no mu gushaka ibisubizo uyu mwaka hari Poste de santé igiye kubakwa ndetse no mu myaka izakurikiraho turateganya kubaka poste de santé byibura muri buri Kagari, buri mwaka dufite intumbero y’uko bazajya batwongereramo poste de santé bityo serivisi z’ubuzima zikabasha kutugeraho.”
Icyizihiza asaba abaturage bose ko ahubwo bamenyera kujya bihutira kugira ubwishingizi mu kwivuza, kuko uburwayi budateguza.
Minisiteri y’Ubuzima igaragaza ko mu Rwanda hakenewe amavuriro mato (post de santé) zisaga 1500, mu gihe ubu izimaze kubakwa ari 400.


text:
Iyo bigeze ku rukundo buri kantu kose ukoze, n’iyo wowe waba ukita gato kagenda kagira ingaruka zitari nkeya kandi bikaba buhoro buhoro ku buryo wisanga nta garuriro.
Urubuga Elcrema rutanga inama ku rukundo n’imibanire y’abantu ruvuga ko urukundo rwonyine rudahagije ngo abakundana barambane ari na yo mpamvu bakwiye kwirinda imyitwarire ikurikira.
1. Kwitana ba mwana
Kimwe mu bintu bisenya umubano w’abakundana ni ukwitana ba mwana.
Burya iteka iyo uhora uri muri yakoze ibi, mbese ikibaye cyose ukumva ko ari amakosa ya mugenzi wawe urukundo rwanyu rurahangirikira.
Ingaruka mushobora kutazibona ako kanya ariko uko iminsi ishira niko urukundo rugenda ruyoyoka mukisanga mutakibashije kubana kandi byaratangiye mubifata nk’ibyoroshye.
2. Kutavugana
Undi muco utari mwiza ariko uba hagati y’abakundana benshi ni ukutavugana.Ese ni gute azamenya ibyo utekereza, uko wiyumva n’ibyo wifuza kandi utigeze ubimubwira?
Burya kuvugana no guhana amakuru ni ingenzi cyane mu rukundo kuko bituma n’igihe mugiranye ikibazo mubasha kugikemura.
Guhana amakuru iyo bibuze hagati y’abakunda, nta kabuza urukundo rwabo rugenda ruyoyoka ndetse ntibabashe no kumenya icyabiteye.
3. Kwisuzugura
Ikindi kintu cyangiza urukundo ni ukwisuzugura no kutiha agaciro k’umwe mu bakundana.
Iyo wisuzugura bituma utekereza ko umukunzi wawe mudakwiranye, ugasanga ugirira abandi ishyari, ntiwizera umukunzi wawe ndetse rimwe na rimwe bikaba n’intandaro yo gufata ibyemezo bidakwiye.
Kwisuzugura bishobora no gutuma uburyo umukunzi wawe yakubonaga bihinduka kuko nawe ubwawe uba utiha agaciro ngo wiyiteho uko bikwiye.
4. Kwishongora no kumva uri miseke igoroye
Undi muco ukwiye kwirindwa n’abantu bakundana ni ukwishongora kuko biri mu byagiye bisenya imibanire y’abantu benshi.
Kwishongora bituma umuntu yumva ko ariwe kamara, ndetse gusaba imbabazi bikaba ingorabahizi kuko uba wumva uri umuntu ukomeye udakwiye guca bugufi.
Kwishongora kandi ntibitana no kumva ko uri miseke igoroye mbese nta kosa na rimwe ugira ahubwo iteka ugahora ubona amakosa yakozwe n’umukunzi wawe.
Ibi ariko ntibyubaka birasenya kuko uwo mubana ageraho akakurambirwa agahitamo kwigendera.
5. Kumva ko umukunzi wawe adashobora kukureka
Kumva ko umukunzi wawe adashobora gufata umwanzuro wo kukureka na byo biri mu byibanze mukwiye kwirinda kuko biri mu byangiza umubano wanyu.
Iyo utekereza ko uwo mukundana adateze na rimwe kuzagusiga, bituma urekeraho gukora bya bikorwa bituma umubano ukomera ndetse n’agaciro wamuhaga kakagenda kagabanuka.
Aha niho uzasanga umuntu ahora aca umukunzi we inyuma ariko akumva ko ntacyo bitwaye, aho gukosora amakosa akayahoramo.
6. Kumva ko byose bigomba gukorwa uko ubishaka
Ikindi gikwiye kwirindwa n’abakundana ni ugohora iteka wumva ko ibintu byose bigomba gukorwa uko ubishaka. Uyu ni umuco ugirwa n’abatari bake ariko batazi ko bawufite.
Ubundi mu rukundo umuntu yagakwiye kwiyibagirwa ntiyumve ko ibitekerezo bye n’ibyifuzo bye ari byo bigomba gushyirwa imbere ahubwo akareka na mugenzi we akagaragaza ko hari icyo ashoboye.
7. Kubika inzika
Muri kamere ya muntu usanga habamo kwibuka ibibi bakorewe n’abakunzi babo niyo haba haciye igihe kinini kurusha kwibuka ibyiza bakorewe nyuma umunsi umwe.
Kubika inzika ntacyo bifasha uretse gusenya kuko bituma iteka ikibaye cyose kibyutsa ibyashize kugeza ubwo kwihangana byanga umwe agafata umwanzuro wo kubivamo.
Umubano hagati y’abakundana ntushobora gusenyuka mu munsi umwe cyangwa ijoro rimwe ahubwo bituruka kuri iyi myitwarire ndetse n’indi tutabashije kuvuga.


text:
Muri iyi nyandiko Ndahayo aterura agita ati “Ndi umwe mu banyarwanda bandikiye Inteko nifuza ko ingingo ya 101 ihinduka. Ndibuka ukuntu bitari byoroshye kumva ko ubusabe bwacu bwakwemerwa n’Inteko Ishinga Amategeko, ikagira icyo ibukoraho.
Itariki ya 21 Gicurasi 2015 ntizansibangana mu mutwe ubwo abayobozi b’Inteko Ishinga Amategeko barimo na Perezida wa Sena, Bernard Makuza bazaga kwakira ubusabe bw’ihuriro ryacu ry’urubyiruko, bwari bugizwe n’amabaruwa asaga 250 000.
Icyo gihe sinumvaga ko igihe kizagera abagize Inteko Ishinga Amategeko bose bakumva impamvu z’ubusabe bwacu, ariko ubu byaremewe kandi twiteguye gutora Referandumu tukabishimangira.
Ndashima akazi Inteko yakoze kandi ngasaba ko igihe cya Referandum gishyirwa hafi tukazatangira umwaka mushya twarayitoye.”
Jyewe nk’umwe mu Banyarwanda bifuza ko Perezida Paul Kagame akomeza kugeza ku gihugu iterambere, umutekano, amahoro asesuye, ndashima byimazeyo Inteko Ishinga Amategeko y’u Rwanda ku kazi yakoze, ikaba itaradutengushye ikadutega amatwi.
Mpora nkurikirana aho ibyo kuvugurura itegeko nshinga bigeze; ku wa mbere tariki 23 Ugushyingo 2015, ubwo Abadepite bemezaga Umushinga w’Itegeko Nshinga wari uvuye muri Sena, nabonye ko ibyari inzozi kuri benshi bigiye kuba impamo.
Nashimishijwe cyane n’uko Ingingo ya 101 twese twabonaga ko itubangamiye yahinduwe, Perezida wacu akongera guhabwa amahirwe yo gukomeza kutuyobora.
Nk’uko yatuvanye mu rwobo, ndamusaba nkomeje ko atazadutenguha, azatwemerere aziyamamaze mu matora ya 2017, kandi nifuza ko yatumara amatsiko akabitumenyesha tukazishimira umwaka turangije n’uwo tuzatangira wa 2016 nta nkomanga dufite ku mutima.”
Nyuma y’aho itegeko rizaba rivuye mu Nteko, twumvise bavuga ko Minisitiri w’Intebe ari we usigaye kurijyana imbere ya Perezida wa Repubulika kugira ngo agene igihe cya Referandum, ku bwanjye numva yabikora vuba; simutegeka, ariko nk’uko nabivuze Abanyarwanda turashaka gutangira umwaka mushya ibyo byaravuye mu nzira.”
Nishimiye ko ubusabe bwanjye n’ubw’abandi Banyarwanda bwakiriwe kandi nkaba mfite n’icyizere cyuzuye cy’uko Perezida Paul Kagame na we azatwemerera agakomeza urugamba yatangiye rwo guteza imbere Abanyarwanda no guhesha agaciro Umunyarwanda aha ari hose ku Isi.
Nk’umunyarwanda ukunda igihugu cyanjye ntewe ishema no kubona Abanyarwanda twese tuzahuriza kuri YEGO, tugatora Itegeko Nshinga ryacu binyuze muri Kamarampaka, maze n’Intore Nkuru dukunda Nyakubahwa Paul Kagame akazatwemera gukomeza kuduteza imbere.
Nari natangiye mbisaba, ariko mbisubiremo, mu cyifuzo cyanjye ndasaba ko iri Tegeko Nshinga rivuguriye mwaridushyikiriza vuba bishoboka tukaritora ku mugaragaro nk’uko Abanyarwanda twakomeje kubisaba."
Igitekerezo cya Ngendahayo Aimable


text:
ISOMO RYA MBERE
Ibaruwa ya Mutagatifu Yakobo Intumwa (Yak 1,19-27)
19Mubimenye rero, bavandimwe nkunda, ko muri impuguke. Nyamara buri muntu arabangukirwe mu gutega amatwi, ariko ntagahubuke mu kuvuga; atinde no kurakara, 20kuko uburakari bw'umuntu budakora igihuje n'ubutungane bw'Imana. 21Nimwitandukanye rero n'icyitwa ubwandure cyose, n'icyitwa agasigisigi k'ubugira nabi kose, mwakirane urugwiro ijambo ryababibwemo kandi rishobora kubakiza. 22Mube abantu bagaragaza mu bìkorwa ljambo ry'Imana, kuko kwishimira kuryumva byonyine ari ukwibeshya.
23Koko rero, niba umuntu ateze amatwi ijambo ariko ntarikurikize, amera nk'umuntu urebera mu ndorerwamo isura yavukanye: 24iyo amaze kwireba, aragenda agahita yibagirwa uko yasaga. 25Naho uwibanda ku itegeko rihamye, ari ryo ry'ubwenge kandi akaryizirikaho, atari uryumva akaryibagirwa, ahubwo ari urikurikiza uwo nguwo azagira amahirwe mu bikorwa bye. 26Niba harl uwibwira ko ari umuyoboke w'Imana, ariko ntashobore gutegeka ururimi rwe, aba yibeshya, n'iyobokamana rye riba ari ubusa. 27Iyobokamana risukuye kandi ritagira amakemwa mu maso y'Imana Data ni iri ngiri: ni ugusura imfubyi n'abapfakazi mu magorwa yabo, kwirinda ubwandu bwose bwo kuri iyi si kugira ngo ube umuziranenge.
ZABURI (Zab 15 (14), 1a.2, 3bc4ab, 4d-5)
Inyik/: Nyagasani, intungane izatura mu Ngoro yawe.
Uhoraho, ni nde ukwiye kwinjira mu Ngoro yawe?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k'umutima we.
Ntagirire abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Nta bwo yivuguruza,
iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese, azahora ari indatsimburwa.
IBANGONDIRIMBO RIBANZIRIZA IVANJILI (Zab 146 (145), 1.8)
Alleluya Alleluya.
Mutima wanjye, singiza Uhoraho!
Uhoraho ahumura amaso y'impumyi,
Uhoraho agorora ingingo z'abahinamiranye.
Alleluya.
IVANJILI
+Mariko (Mk 8, 22-26)
Muri icyo gihe, 22Yezu n'abigishwa be bagera i Betsayida, abantu bamuzanira impumyi bamwingingira ko ayikoraho. 23Afata impumyi ukuboko ayikura mu rusisiro, ayisiga amacandwe kumaso, ayiramburiraho n'ibiganza maze arayibaza ati «Hari icyo ubona?»24Impumyi irambura amaso, iramusubiza iti«Ndabona abantu, barasa n'ibiti ariko baragenda.» 25Yezu arongera ashyira ibiganza ku maso ye, undi atangira kubona bigaragara, arakira, abona neza ibintu byose uko biri. 26Nuko Yezu amwohereza iwe amubwira ati«Ntiwinjire no mu rusisiro.»


text:
Rwanda : Nyankenke – Itorero ryo ku rwego rw’umudugudu ryagize uruhare mu iterambere ry’urugo
Mu karere ka Gicumbi hagiye hatangizwa amatorero yo ku rwego rw’umudugu izo ntore zatojwe zikaba zimaze kuba indashyikirwa mu iterambere ry’urugo. Bamwe mu bitabiriye itorero Nk’uko bitangazwa More...
Gicumbi: Mugikorwa cy’umuganda Minisitiri Binagwaho yasabye kutagurisha amata yose ngo bibagirwe abo babyaye
Minisitiri Binagwaho Agnes aganiriza abaturage Mugikorwa cy’umuganda cyabaye ku itariki 28 Mutarama 2012 mu murenge wa Nyankenke mu kagari ka kigogo mu Karere ka Gicumbi aho Minisitiri w’ubuzima More...


text:
Abanyeshuri, abayobozi n’abakozi ba UTB bafatanyije n’abaturage n’abayobozi b’inzego zitandukanye gutera ibiti, mu rwego rwo gufasha abatuye aho ikorera no gutegura isabukuru y’imyaka 30 y’Umuryango FPR Inkotanyi umaze ushinzwe.
Umuyobozi mukuru wa UTB, Dr Kabera Callixte, yavuze ko byakozwe muri gahunda kaminuza igira yo gufasha abatuye hafi y’aho ikorera.
Yagize ati “Ni imwe muri gahunda tugira yo guteza imbere no kubana n’abaturage b’aho kaminuza ikorera […] Ni ibikorwa kandi nanone byateguwe mu rwego rwo kwizihiza isabukuru y’imyaka 30 Umuryango FPR Inkotanyi umaze uvutse. Tukaba rero nk’umuryango wa FPR, wa UTB twarateganyije kubikora kugira ngo dukomeze dushimangire igihango dufitanye nawo kuko ibyo tumaze kugerraho ariyo tubikesha.”
Umwe mu baturage bafashijwe kubona ubwisungane mu kwivuza, Nakabonye Saverina, yagaragarije IGIHE ko yishimiye inkunga atewe na UTB.
Yagize ati “Ubu ndishimye, nshimye iyi kaminuza impanye mituweli, ubundi narwaraga ugasanga njye n’abuzukuru banjye twivurisha imibirizi twahiye mu ishyamba ariko ubu ntibizongera. Imana ibongerere, bampaye mituweli nzajya njya kwa muganga.”
Umuyobozi w’Akarere ka Kicukiro, Dr. Nyirahabimana Jeanne, yashimiye UTB ku bufatanye ikomeze kugira mu gufasha aka karere n’abagatuye mu bikorwa by’iterambere.
Yagize ati “Ntitwavuga ngo tumeze neza abo tubana batameze neza, ngo turivuza hari abatabishobora. Murakoze cyane kandi munagize uruhare mu kwesa imihigo y’akarere.”
Umwaka ushize, Akarere ka Kicukiro kari aka mbere mu kwishyura mituweli, ubu kageze ku kigero cya 82,2%.
Umuyobozi mukuru akaba ari nawe washinze UTB, Mukarubega Zulfat, yizeje ko iyi kaminuza izakomeza kugira uruhare mu bikorwa biteza imbere igihugu n’abagituye, inatoza uwo muco abanyeshuri n’abakiri bato.
Kwishyurira abatishoboye mituweli no gutera ibiti bya gereveriya 5000, bifite agaciro k’amafaranga y’u Rwanda arenga miliyoni eshanu.


text:
Isano iri hagati y’ibitabo 5 bya Mose n’igitabo cya Zaburi Rev. MUGIRANEZA J. Baptiste
Mbere yuko tureba isano riri hagati yibi bitabo reka tubanze twibukiranye mumagambo make y’ibijyanye nabyo:
Ibitabo 5 bya Mose (Pentateuque bivuze imizingo 5). Muyindi mvugo babyita ibitabo by’amategeko (Torah)
Ibyo bitabo nibi bikurikira:
Itangiriro, Kuva, Abalewi,Kubara no Gutegeka kwa Kabiri.
1. Igitabo cy’Itangiriro kivuga iremwa ry’ibintu byose, ukugwa k’umuntu, umwuzure, kwigomeka k’umuntu ku Mana (umunara wa Babeli), guhamagarwa kwa Aburahamu n’ubuzima bw’ abamukomotseho.
2. Igitabo cyo Kuva kivuga uko Imana yakuye ubwoko bwayo bw’Abisirayeli mu buretwa bwa Farawo mu gihugu cya Egiputa ikabaha amategeko n’amabwiriza bagombaga kugenderaho.
3. Igitabo cy’Abalewi kivuga iby’ibitambo n’abatambyi n’abalewi n’uburyo bagombaga kwitwara.
4. Igitabo cyo Kubara kivuga inkuru y’urugendo rw’Abisirayeli kuva ku musozi wa Sinayi kugera mukibaya cy’i Mowabu ku rugabano n’igihugu cy’i Kanani. Kivuga kwivovota no kwigomoka kw’abisrayeli
5. Igitabo cyo Gutegeka kwa Kabiri kivuga isubiramo ry’amategeko n’amagambo yo gusezera ya Mose.
Igitabo cya Zaburi kigizwe na Zaburi 150 ntabwo kigira ibice ahubwo bavuga Zaburi ya mbere... Zaburi y’ijana.... Zaburi y’ijana namirongo itanu.
Mugiheburayo bacyita tehillim (Amashimwe)
Mukigereki ni Psalmoi (Psalms) bisobanuye indirimbo iherekejwe n’amajwi y’ibicurangisho.
Igitabo cya Zaburi kigabanijemo ibice bitanu biteye gutya:
Igice cya mbere 1-41
Igice cya kabiri 42-72
Igice cya gatatu 73-89
Igice cya kane 90-106
Igice cya gatanu 107-150
Igitabo cya Zaburi nicyo gisomwa kurusha ibindi bitabo byo muri Bibliya.
Zaburi ya 90 niyo yanditswe mbere muri zose.
ISANO IRI HAGATI Y’IBITABO 5 BYA MOSE N’IGITABO CYA ZABURI:
Isano rya mbere rigaragarira munyigisho bitanga riboneka muri izinyigisho zikurikira:
1. Amategeko yatanzwe mubitabo bitanu bya Mose Zaburi igasaba kwitondera amategeko (Zaburi 1:1-2; 105:45)
2. Mu bitabo 5 bya Mose byerekana Imana igirana Isezerano n’abantu bayo Zaburi ikatwigisha ko Imana ikomeza Isezerano ryayo ikaryibuka (Zaburi 105:42).
3. Ibitabo bya Mose byigisha ko umuvumo uzanwa no kutumvira Imana Umugisha ukazanwa no kugendera mugukiranuka (Gutegeka kwa Kabiri 28) Zaburi nayo yigisha ko umugisha uzanwa no kugendera mu nzira zo kubaha Uwiteka (Zaburi 1).
4. Ibitabo bya Mose birimo indirimbo nk’iyo baririmbiye kunyanja itukura ndetse n’indirimbo ya Mose Igitabo cya Zaburi bagikoreshaga mu masengesho muburyo bw’indirimbo.
5. Ibi bitabo bihuriye no Kugukoresha amazina y’Imana.
Igice cya kabiri kigizwe n’isano rigaragra hagati y’ibitabo 5 bya Mose n’ibice bitanu bigize igitabo cya Zaburi. Bikaba bihurira kuri ibi bikurikira:
1. Igitabo cy’Itangiriro gifitanye isano n’igitabo cya mbere cya Zaburi aricyo kuva kuri Zaburi ya 1-41 harimo ibibazo bijyanye ni Umuntu, imibereho ya hano ku isi n’iremwa.
2. Igitabo cya Kuva n’igitabo cya kabiri cya Zaburi 42-71 bihurira kukuba mubunyage no guhunga hakabamo no gucungurwa (ubutabazi bw’Imana).
3. Igitabo cya Abalewi gifitanye isano n’igitabo cya gatatu cya Zaburi 73-89 bihurira kubijyanye n’inzu y’Imana.
4. Igitabo cyo Kubara gifitanye isano n’igitabo cya kane cya Zaburi 90-106 Bihuriye kurugendo rw’Abisirayeli mubutayu.
5. Igitabo cyo Gutegeka kwa Kabiri gifitanye isano n’igitabo cya gatanu cya Zaburi 107-150 bihuriye ku kwibutsa ko amategeko afite umumaro munini mumibereho y’ubwoko bwayo.
Umusozo: (Conclusion)
Isano iri hagati y’ibitabo 5 bya Mose n’igitabo cya Zaburi nini cyane dore ko byose bihuriye kuba ari ibitabo bigize Bibliya y’Abaheburayo (TANAKH) Mose agaragara nk’umwanditsi wagize uruhare muri byo mbi.
Igitabo cya Zaburi ntabwo gifitanye isano n’ibitabo 5 bya Mose gusa ahubwo na Yesu yagihaye agaciro, Isezerano Rishya rikivuga inshuro 4.
Imirongo yo muri Zaburi igaruka mu Isezerano rishya inshuro 86.
Kuva Itorero ry’Imana ribayeho abakristo bagiye bifashisha Zaburi mu gusenga no gusingiza Uhoraho; mubihe bibagoye barakifashishaga.
Igitabo cya Zaburi tugikunde tugisome tugikundishe n’abandi kuko gifite inyigisho z’ibihe byose kandi kirimo amagambo yo kubaka ubugingo bwacu n’imibanire yacu n’Imana n’abagenzi bacu.
Imana ibahe umugisha.


text:
Ikigo cy’Igihugu cy’Ibarurishamibare (NISR), gitangaza ko Abanyarwanda batarumva akamaro ko kwandikisha umuntu wapfuye, ku buryo ababikora akenshi ari uko baba babifitemo inyungu.
Ubusanzwe umwana uvutse, ndetse n’umuntu wapfuye bagomba kumenyekana mu irangamimerere nk’uko biteganywa n’itegeko ry’umuryango.
Ndagije Michel, Umukozi muri NISR ufite mu nshingano zo kunoza imikorere y’irangamimerere avuga ko Abanyarwanda batari bitabira kwandikisha abantu babo bapfuye.
Ngo ababikora, usanga kenshi babifitemo inyungu zirebana cyane n’imitungo, bakirengagiza ko ari ibisabwa n’itegeko.
Ndagije avuga ko kwandikisha umuntu wapfuye bigomba gukorwa kugira ngo igenamigambi rikorwe hagendewe ku mubare nyawo w’abantu bahari.
Yagize ati “Iyo umuntu yapfuye ntiyandikurwe mu gitabo cy’irangamimerere, igihugu gikomeza gikora plan kikamushyiramo.”
Ngo binafasha kumenya impamvu zitera imfu, hakamenyekana impamvu nyamukuru yatumye abantu bapfa mu gihe runama bityo ayo makuru Minisiteri y’ubuzima ikaba yayashingiraho ifata ingamba.
Nk’uko Ndagije abitangaza, ngo kugeza ubu mu Rwanda hari irangamimerere ariko ritanoze, ku buryo ibigo bitandukanye na gahunda zifashisha imibare y’ibarura rusange ry’abaturage riba nyuma ya buri myaka icumi.
“Kugeza ubu irangamimerere rirahari ariko ntirinononsoye. Usanga igenamigambi rishingira ku mibare y’ibarura rusange, kandi irangamimerere ryakagombye gutanga imibare nyayo umunsi ku wundi ikaba ari na yo ishingirwaho.”
NISR, MINALOC, MINISANTE, MIGEPROF, ONE UN Angencies n’imiryango itegamiye kuri Leta nka Plan Rwanda na World Vision ni abafatanyabikorwa b’ingenzi ba APAI-CRVS, umuryango ugamije guteza imbere irangamimerere ku mugabane wa Afurika.
Itegeko rishya rigenga abantu n’umuryango riteganya ko umuntu wapfuye agomba kwandikwa mu irangamimerere mu gihe kitarenze iminsi 30, kimwe n’umwana wavutse.


text:
Kwikinisha ni ikibazo cyugarije abantu benshi batandukanye,baba urubyiruko ndetse n’abakuze,bikaba bigira ingaruka nyinshi ku buzima bw’umuntu,aha twavugamo nko kutabyara,kunanirwa gutera akabariro ku bashakanye,ndetse bigateza n’amakimbirane mu miryango,hari n’abo biviramo ubundi burwayi butandukanye.
Sobanukirwa n’ingeso yokamye benshi yo kwikinisha umenye n’uko wabicikaho
Ese kwikinisha ni iki ?
Kwikinisha ni igikorwa cyo gukinisha igitsina gikorwa umuntu agamije kugera ku byishimo bye byanyuma, bikaba bikunze kubaho umuntu ari wenyine,bishobora kuba ku gitsina gore cyangwa igitsina gabo.bitangira mu gihe umwana akiri muto,hamwe atangira kujya akinisha igitsina cye,gusa nta yindi ntego aba afite.Ndetse n’abubatse,hari igihe ingeso ibokama ntibabicikeho.
Ese bikorwa bite ?
Akenshi,ku bagabo bifashisha ikiganza runaka,agapfumbatiza igitsina cye,akajya akubaho azamura amanura kugeza asohoye.Ku bagore bakoresha urutoki cyangwa intoki akajya akuba kuri Rugongo (Clitoris),cyangwa se bakinjiza intoki mu gitsina akorakora no ku mabere kugeza yumvise ageze ku ndunduro y’ibyishimo bye.Gusa hari n’ubundi buryo bwinshi bikorwamo.
Ese kwikinisha byaba biterwa n’iki ?
Hari impamvu nyinshi zishobora gutera abantu kwikinisha,muri zo twavuga nka :
Kwigunga no kuba wenyine,ibi bikanajyana no kuba waba uri kure y’umufasha wawe,nko ku bantu bari mu butumwa bw’akazi bamarayo igihe,kimwe n’abari mu nzu z’imbohe.
Kuba wahemukirwa n’uwo mwakundanaga ugasigara wumva wakwikemurira ikibazo uri wenyine.
Kureba Film za Porono (Pornography) no kureba amafoto y’abantu bambaye ubusa.
Ese waba uzi ibibi byo kwikinisha ?
- Kugira isoni no gutinya indwara zandurira mu mibonano mpuzabitsina.Ku bagore,gukora imibonano mpuzabitsina ntibarangize bituma bikinisha kugira ngo barangize.Hari n’abandi bagendera mu kigare,cyane cyane nk’abanyeshuri,ugasanga niba umwe abikoze n’abandi baramwiganye.
• Ku bahungu bituma igitsina kigorama bitewe n’ukuboko bakoresha bikinisha.
Kuba bazinukwa abo badahuje igitsina kuko baba bumva bihagije.
• Kurangiza vuba mu gihe cy’imibonano mpuzabitsina.
• Ku bahunga hari igihe bageraho,bajya kunyara n’amasohoro akaza.
• Ku bakobwa cyangwa abagore,byangiz
a rugongo kuburyo udashobora kurangiza,keretse bikinishije.
• Guhorana umunabi no kwiheba.
• Ku bagabo byangiza intanga ngabo,zikaba zaba ibihuhwa cyangwa ntizikorwe neza.
• Bishobora kwangiza ubwonko,ugasang
a umuntu arasusumira ndetse n’ingingo ntizikomere.
• Bishobora gutuma umutima utera nabi.
• Byangiza udutsi two mu bwonko,ukaba waba umuntu uhubuka,utazi gufata ibyemezo.
• Bishobora gutera ubugumba ku bagabo.
• Bitera gusaza imburagihe.
• Bitera kubabara umugongo.
Ese wabicikaho ute ?
Dore hano inama rero :
Mbere na mbere banza wumve ko kwikinisha ari bibi kandi wiyemeje kubireka.
Irinde kuba uri wenyine igihe kinini.
Reka kureba filimi za porono ndetse n’amafoto y’abakobwa bambaye ubusa.
Gerageza gushaka ikintu uhugiraho nko gukora siporo,guhimba indirimbo,gushu
shanya,….
Irinde kurara wenyine kuko iyo ubitekerejeho urikumwe n’umuntu utinya kubikora.
Mbere yo kuryama,reba ibintu ukora kuburyo unanirwa ugahita usinzira.
Gerageza gushaka inshuti z’abo mudahuje igitsina,ibi biragufasha cyane.
Jya urya imbuto n’imboga zitandukanye kuko bituma umubiri ugira imbaraga,bigatuma uhangana n’ingaruka zo kwikinisha.
Gisha inama umuntu wizeye ntacyo umuhishe,kuko iyo ushaka gukira indwara urayirata.
Izi nama ni ingenzi kuko zagufasha kubicikaho,umubiri ugasubira uko wari umeze.niba utarabicikaho rero,Iki ni cyo gihe ngo ugerageze izi nama,bishobora kugorana ariko birashoboka.
Ese wari uzi ko hari imiti myimerere yagufasha ku ngaruka zo kwikinisha ?
Kwikinisha bigira ingaruka nyinshi ku buzima bw’ubikora,cyane cyane nko kubagabo,bashobora kurangiza vuba ndetse no gucika intege mu gihe cy’imibonano mpuzabitsina,ikindi kandi n’ubwonko bushobora kangirika,Ubu rero hari imiti myimerere yagufasha gusubirana ubuziama,muri iyo miti twavugamo:Vig power capsules,Pine pollen tea,Soybean lecithin capsule,gingko biloba capsule,…….Iyi miti ikoze mu bimera,nta zindi ngaruka igira ku buzima bw’uwayikoresheje.


text:
Umugabo n’umugore kuri ubu barareshya mu buyobozi bw’urugo (Ifoto/M.A Dushimimana)
Itegeko rishya rigenga abantu n’umuryango mu ngingo yaryo ya 209 rigena ko umugabo n’umugore bafite ubushobozi bungana mu buyobozi bw’urugo.
Mu gihe itegeko rya kera ryagenaga umugabo nk’umutwe w’urugo, kuri ubu ngubu umugabo n’umugabo bafata ibyemezo ku rugero rungana, bose ni abayobozi.
Ingingo ya 209 ivuga ko abashyingiranye bafatanya ubuyobozi bw’urugo rwabo harimo kurwitaho kugira ngo rugwize umuco mwiza n’ibirutunga no kurwubaka rugakomera.
Iyi ngingo iteganya ko umwe mu bashyingiranywe yiharira iyo nshingano iyo undi adashobora kuyikora. Iyo batabyumvikanyeho byemezwa n’inzego zibifitiye ububasha.
Ingingo ya 210 yongeraho ko buri wese mu bashyingiranywe agomba kugira uruhare mu bitunga urugo rwabo bikurikije uburyo n’amikoro ye.
Iri tegeko kandi rivuga ko iyo umwe mu bashyingiranywe atubahirije inshingano ze, uwo bashyingiranywe ashobora kuregera urukiko rubifitiye ububasha kugira ngo hafatwe ibyemezo by’agateganyo birengera urugo cyane cyane ibyita ku bana.
Bamwe mu bagabo bavuga ko iyi ngingo yaje kubakandamiza no kubasuzuguza abagore, mu gihe hari abandi basanga iri tegeko ryumviswe uko bikwiye ryakemura byinshi mu muryango.
Shema Léopold avuga ko mu buryo umugabo aremye afite imbaraga karemano kurusha umugore, akaba ari yo mpamvu badateze kuzareshya.
Shema ashimangira ko hakenewe uburinganire ariko kungana ntibiteze byo ni inzozi, ngo kuko n’iyo umugore ahuye n’ikintu gikomeye ahamagara umugabo.
Shema ati “igikenewe ni uko abagore bumva ko bashoboye ntibatege ku bagabo igihe cyose, ariko kungana byo ntibibaho.”
Pascasie w’imyaka 40 utuye mu Murenge wa Mukura mu Karere ka Rutsiro we avuga ko atari azi ko hari ingingo iha abagore ubushobozi bwo gufata ibyemezo ku rwego rumwe n’abagabo babo.
Avuga ko aho atuye usanga abagabo ari bo bafata ibyemezo bikomeye nko kugirisha isambu, inka n’ibindi.
Pascasie yagize ati “Ubwo tubimenye, ubutaha tuzajya tubabwira ko itegeko ritabaha uburenganzira bwo gufata ibyemezo tutemeranyijweho. Ni ibintu byiza kuba igihugu kidutekerezaho, kikamenya inkeke duhorana mu miryango yacu.”
Mé Mukashema Marie Louise aganira n’Izubarirashe.rw, yavuze ko iri tegeko ritaje guteza umwiryane, ngo ahubwo ryaje gufasha umugore n’umugabo kuzuzanya no gufatanya guteza imbere umuryango
Dore ikiganiro twagiranye na Mé Mukashema
Hari abavuga ko kuba nta muyobozi w’urugo itegeko rivuga bishobora kuzateza umwiryane mu ngo…
Mu rwego rw’amategeko abantu bose barangana. Nta muntu uri hejuru y’undi. Yaba umugore cyangwa se umugabo. Ariko ukuyeho n’amategeko nabihuza n’uko hagomba kubaho uburinganire, ko umugore n’umugabo baba bagomba kuyobora urugo, gucunga umutungo no gufatanya mu burere bw’abana babo.
Ibyo byose bagomba kugira uruhare rungana, nta muntu uharirwa inshingano runaka. Umwe adahari cyangwa se atabishoboye, undi azuzuza inshingano z’urugo.
Ni mu rwego rwo kubungabunga ubumwe bw’umuryango, Inteko Nshingamategeko iba yarabishyizeho ngo habungabungwe ireme ry’umuryango, bose baba bagomba kugira uruhare mu kubaka urugo rwabo.
Abagabo bamwe na bamwe babona iyi ngingo nk’iyaje kubasubiza hasi no kubasuzuguza abagore babo, wowe ubibona ute?
Nibaza ko atari abagabo bose, bamwe bumva ko itegeko ryabasubije inyuma, ariko ibintu byose iyo bikiri bishyashya biba bitarumvikana, ari na yo mpamvu iyo amategeko yasohotse haba kuyamenyesha abantu, mu gihe kiri imbere nibamara kumva neza iyi ngingo n’icyo umushingamategeko yashakaga kugeraho bazabyumva…ibyo ntibikuyeho ko bagomba kubahana. Bizakemurwa no kumenyekanisha iri tegeko…ntikwari ukugira ngo umugabo asubizwe hasi, ahubwo kwari ukwerekana ko bafite inshingano zingana mu guteza imbere urugo
Mu itegeko rya mbere umugabo yari afite ububasha bwo gufata ijambo rya nyuma ku ngingo itumvikanyweho nko kugurisha isambu kuko yitwaga umuyobozi, kuri ubu ni inde ufite ububasha bwo gufata ijambo rya nyuma mu gihe hari icyananiranye guhuza?
Buriya amategeko aza nyuma, aba ari amaburakindi mu miyoborere y’urugo hagati y’umugabo n’umugore, ariko kuri iyi ngingo n’ubuyobozi bw’inzego z’ibanze bubizamo.
Iyo bananiranywe kumvikana, cyangwa hari ibigiye kugurishwa n’ibindi byahungabanya urugo, abayobozi b’inzego z’ibanze bagira uruhare mu gufata icyemezo cyitagira ingaruka mbi ku muryango. Kubera iki rero bazamo? Ni uko iyo inzu igurishijwe abana bakajya hanze cyangwa umugabo cyangwa umugore bose baba umutwaro wa Leta. Abayobozi b’inzego z’ibanze bagomba kureberera abo bantu kugira ngo batazaba umutwaro w’igihugu.
Cyangwa se niba hari ibyo bagomba gusinya bakabisinya badashyize umuryango mu kaga. Bose bagakwiye kumvikana, byakwanga bakitabaza ubuyobozi
Ni iki Abanyarwanda muri rusange bagakwiye kumva ku ngingo y’ubuyobozi bw’urugo?
Kuri iyi ngingo icyo bagakwiye gukuramo, ni uko urugo ari urw’abantu 2, umugore n’umugabo, iyo umwe adashoboye cyangwa se iyo umwe aguye undi aramwegura. Bagomba kubahana umwe agaha undi icyubahiro kimukwiye, bose bagafata ibyemezo byo guteza imbere umuryango.
Ikirimo si ugushyira abagabo inyuma, ahubwo ni ukugira ngo abantu bose batahirize umugozi umwe, umuryango utere imbere.


text:
Iyo umusore ashaka umukobwa ashobora gukora ibishoboka byose agatanga ibye byose kugira ngo amubone, ndetse akanamusezeranya ko azamukunda ubuzima bwe bwose.
Nyuma y’igihe gito bitewe n’uko yamubonye, umusore ashobora kubona ntacyo bikimaze gukomeza gukundana nawe.
N’ubwo bisanzwe ko abantu batandukana ariko ngo ikibabaza abakobwa cyane ni impamvu abasore batanga ituma bashaka gutandukana.
Nk’uko bitangazwa na Elcrema.com, dore impamvu eshanu abahungu bakunze gutanga
1. Umubano urimo gukomera
Akenshi umusore iyo aryamanye n’umukobwa, abenshi batangira gutekereza uko bareba no ku bandi bakobwa uko byifashe. Kugira ngo atabwira umukobwa ko amuretse kuko yamubonye mu buriri igihe kitageze, agatangira kuvuga ko umubano wabo urimo kugera ku rwego rwo hejuru, none se yamukunda ubuziraherezo ate umubano udateye intambwe?
2. Kuvuga ko ashaka ikiruhuko mu rukundo
Abasore benshi ngo iyo barambiwe abakobwa bakundanaga bavuga ko bashaka kuba kure yabo mu buryo bwose ntiberure icyo bashaka kuvuga, ngo ugasanga byarahagaze. Abasore rero ngo byaba byiza bagiye bavugisha ukuri kuko kubwira umukobwa ko ukeneye ikiruhuko ahita yumva icyo ushaka kuvuga.
3. Kwitwaza ko adakunda inshuti zawe
Yakunda inshuti zawe cyangwa atazikunda ngo ntago ari impamvu yatuma utandukana n’umukobwa wakunze kandi witagaho, ahubwo ngo ibi biba bivuga ko wifitiye undi ushaka gusanga.
4. Kuzana impaka zidafite aho zishingiye
Iyo abasore bashaka gutandukana n’abakobwa bakundaga ngo hari abafata ibintu byose bakabigira intambara, niba umukobwa yambaye umwenda adakunda ibyo bakabipfa mbese bagatangira kujya bapfa ubusa mu mibanire yabo
5. Kuba ananutse
Iyi nayo ngo ni impamvu abasore bitwaza nyamara baba barakundanye abibona ko ananutse ibi rero ngo bikaba bitatuma ureka uwo wakundaga.
Abasore rero bajye bavugisha ukuri kuko akenshi umukobwa uzi ubwenge ahita amenya icyo ushaka kuvuga, ariko kandi n’abakobwa niwumva umusore atangiye kukubwira izi mpamvu uzamenye icyo ashaka.


text:
Simon Kamuzinzi yamenyekanye kuri Radio Salus acyiga Itangazamakuru n’Itumanaho muri Kaminuza Nkuru y’u Rwanda. Yahavuye akomereza kuri Radio Isango Star, ubu akorera Kigali Today.
Yari Umugatulika ushikamye mu kwizera, aho yari n’umu-charismatique acyiga mu mashuri yisumbuye ndetse no mu ntangiriro za kaminuza. Ibi ariko yaje kubishingukamo, atangira gukora amabara.
Bimwe mu byaha bikomeye avuga ko yakoraga ni ukunywa agasinda ndetse ibyo bikajyana no gusambana. Ntiyatubwiye umubare w’abakobwa yasambanye na bo ariko avuga ko atari bake.
We n’umugore we barishyingiye, mu mwaka wa 2012. Kwishyingira na byo abifata nk’icyaha gikomeye. Baje gusezerana mu murenge, ubu ngo akaba agishaka amikoro ngo basezerane n’imbere y’Imana.
Yavuye muri Kiliziya Gatulika ayoboka Itorero Bethesda Holy Church, mu mpera z’umwaka wa 2013. Ni mu gihe umugore we yari arembye, nyuma y’imfu za baramu be babiri (baramu ba Kamuzinzi).
Nyuma y’ukwezi murumuna wa madamu we apfuye, musaza wa madamu we na we yarafashwe, agwa mu rugo rwa kwa Kamuzinzi umunsi umwe mbere y’uko ajya muri CHUK kubonana na muganga, aho yari yahawe transfert.
Umugore we yagiye gushyingura uwo musaza we, avuyeyo na we agaruka yabyimbye inda, kimwe mu bimenyetso mukuru we yari yagaragaje mbere yo gupfa. Hakurikiyeho kunanirwa kwituma.
Baramu be icyabishe ntikizwi. Gusa bikekwa ko barozwe. Kamuzinzi avuga ko imirambo yabo itakorewe autopsie (itapimwe). Uwapfuye mbere yaguye mu giturage aho umuco wo gupimisha umurambo utarimakazwa, undi we mbere yo gupfa ku bitaro bya Muhima bari bamupimye babura indwara.
Uru ruhuri rw’ibibazo rwatumye Kamuzinzi yongera kwitekerezaho, abyutsa amasengesho, arasenga Imana imukiriza umugore, ahita yiyemeza kuguma mu gakiza, atangira no kubwiriza ubutumwa.
Uku ni ko yabisobanuriye Izubarirashe.rw mu kiganiro cyihariye: “Nyuma y’uruhuri rw’ibibazo nari ndimo, naje kubwirwa n’umuntu witambukira ati ‘nyamara usenze, wakiza umuryango wawe, urabona ko wugarijwe, n’umugore wawe ashobora kuba yapfa. Njya gusengera rero kuri Betesida (Bethesda Holy Church), umuntu anjyanyeyo ariko madamu atangira kujya aremba, yari yabyimbye inda nka murumuna we (wapfuye) hari saa saba z’ijoro, amafaranga yari yamaze kunshiraho.
Icyo gihe rero ndavuga nti ‘Mana, nzi y’uko uri Imana ishobora byose, nzi y’uko ushobora kunkiriza madamu wanjye, nzi y’uko ubugingo bwacu twese ari ubwawe, ngaho nkorera igitangaza madamu wanjye akire’. Ako kanya nkimara kubivuga madamu yahise ambwira ati ‘cheri mperekeza kuri toilette’, ndamujyana, yari amaze ibyumweru nka bingahe atajya kwituma, arituma, mbese ibintu biba byiza, mbese mbona arahembutse.
Amaze guhembuka ndavuga nti ‘Eh, uzi ko burya Imana ikora!’ Ntangira kujya nsenga mfashije, njya kuri Betesida, ndatangira ndasenga, abantu bakambwira bati ‘kugira ngo ubashe gutegeka neza ni uko wabanza kubatizwa’, nti ‘Ese ko nabatijwe ko muri Gatulika bamennyeho amazi..’ bati ‘ntabwo kuriya ari ukubatizwa’. Ndangije nsoma ijambo muri Yohana ibice bitatu, hariya hantu Yesu yakanguriraga Nikodemu kubatizwa, ngo ‘utabatijwe ntabwo uzabona ubwami bw’ijuru,’ nongera gusoma no mu Bami ba Mbere, iby’umusirikari witwaga Naman, yari arwaye ibibembe baramubwira bati ‘genda muri Yorodani wibiremo karindwi urakira ibibembe’, kandi ni ko byagenze. Ni uko rero maze kubona ko kubatizwa ari ukwihumanura cyangwa se gukurwaho imivumo yose ukayisiga mu mazi cyangwa ukemera koga iyo myaku yose…”
Nyuma yo kubatizwa, Kamuzinzi Simoni ni umuvugabutumwa ushishikaye, wishimira kuvuga inkuru yo ‘gukizwa’ kwe kugira ngo n’abandi baba bari mu buzima nk’ubwo yabagamo, batere ikirenge mu cye.
Akimara kubatizwa muri Betesida ni bwo yabyaye umwana wa kabiri. Uyu mwana amufata nk’impano y’Imana. Ni na bwo yagize umutima w’urukundo wo gufata umwana w’imfubyi akamurerana na babiri afitanye n’umugore we.
Ati “Twabanye n’uwo mwana nyuma yo gukizwa. Naravuze nti ‘reka nkore iki gikorwa, nite ku mwana, nanjye nzabihererwa umugisha n’Imana.’ Ndamutoza gusenga, ndamurera neza, we n’abana banjye mbatoza gusenga kuko ni bwo buzima bwanjye.”
Iyo uganira na Kamuzinzi, akubwira ko kubera kwizera ubu ageze ku rwego rwo gukiza abarwayi no guhagarika urupfu. Biragoye kubyizera ariko avuga ko ari ko kuri kandi ko nta mpamvu afite yo kubeshya kuko Bibiliya “idutegeka kuvuga ukuri” kandi Bibiliya akaba yarayigize nk’ifunguro rye rya buri munsi, agatanga urugero ku bana be aherutse gukiza barwaye ikirimi.
Avuga ko ‘ategeka’, gutegeka ngo ni ugukoresha ingufu zo mu ijambo ry’Imana ugakemura ibibazo bihari, ugakiza abarwayi, ukarokora ubuzima bw’abari bafite ubwoba bwo gupfa, ukoresheje kwizera.
Ati “Ni ugutegeka nyine. Ni ukuvuga ngo niba ijambo ry’Imana rikiza indwara, hanyuma muri Mariko 16 hakavuga ngo ‘bazarambika ibiganza ku barwayi bakire’….”
Ubwo yarimo asobanura iyi ngingo yo gutegeka, yahise arambika ikiganza ku munyamakuru wacu Kagiraneza Olivier wasaga n’uwatunguwe no gutegeka kwa Kamuzinzi.
Amurambitseho ikiganza cy’iburyo ku mutwe, Kamuzinzi yakomeje agira ati “Nanjye ndagenda nkarambika ikiganza ku muntu nkamubwira nti ‘Mwami Yesu Kristo ijambo wasize uvuze, waravuze ngo ‘abakijijwe bazarambika ibiganza ku barwayi bakire’, none ndambitse ikiganza kuri uyu murwayi, mu izina rya Yesu Kristo w’i Nazareti indwara nigende niveho mu izina rya Yesu!’, narangiza nkicara aho ngategereza.”
Umunyamakuru: Nonese Kamuzi, umaze gukiza abarwayi bangahe?
Ntabwo nakubarira.
Umunyamakuru: Ni nka bangahe ugereranyije?
Iwanjye habera icyo bita ‘iteraniro rya cellule’, cellule ni abantu basengera hamwe, dusengera muri Betesida ariko duturanye. Abo ngabo buri wa mbere turaza tugasenga tukanakemurirana n’ibibazo. Uje wese aravuga ati ‘Kamuzinzi dufashe dusenge’, ejo namuhamagara nti ‘ese warakize?’ (akansubiza) ngo ‘Yego Imana yakoze ibitangaza’
Umunyamakuru: Ubwo se mubwirwa n’iki ko ayo masengesho ari yo yakijije, kuko hariho n’abakira batasenze…
Yego, hari n’abakira batasenze ariko ntabwo nzi ukuntu biba byagenze kuko hahandi muri bwa bujiji bwawe nanone Imana irakurinda.
Kamuzinzi avuga ko asengera abantu nka gatatu mu cyumweru. Bamwe baza iwe mu rugo, abandi akabasengera kuri telefoni, ati “Turasenga ubukene bukagenda. Iyo tugize icyifuzo dusengera hamwe twese nka cellule tukavuga ngo ‘nonaha turashaka amafaranga’ mu by’ukuri dutinzwa no gutegereza gusa. Ukajya kubona ukabona ubuyobozi bwa Kigali Today barampamagaye, bati ‘Kamuzinzi ngwino unsinyire aka kantu, usinyire transport yo kujya aha n’aha’, amafaranga nifuzaga nkaba ndayabonye muri ubwo buryo. Cyangwa se nkabona umushahara uraje wari waranatinze.”
Umunyamakuru: Ese nk’ayo mafaranga iyo bayaguhaye, ubasha kumenya gute ko bayaguhaye kuko wasenze? Ese nta bantu bo muri Kigali Today baba batasenze kandi bakinjiza amafaranga aruta ayawe? Cyangwa wowe nta gihe ubona amafaranga utasenze?
Cyane. Harimo n’abakire benshi bandusha, ariko mu by’ukuri amafaranga y’umwana w’Imana n’amafaranga y’umuntu w’Imana biratandukanye.
Umunyamakuru: Umwana w’Imana n’umuntu w’Imana bitandukana gute?
Nakubwiye ko umwana w’Imana ugomba kuba waravutse bwa kabiri, ariko muri rusange twese turi abantu b’Imana, abantu bose baremwe ni abantu b’Imana.
Umunyamakuru: Tuvuge rero ko umwana w’Imana iyo abonye amafaranga ayabona atubutse hanyuma umuntu w’Imana yayabona akaba ari intica ntikize?
Umuntu w’Imana iyo abonye ayo mafaranga ari umunywi w’inzoga feri ya mbere ayajyana mu kabari kandi abana bashonje, ugasanga nta kintu yakemuye mu rugo. Umwana w’Imana abona yayandi makeya akavuga ati ‘nyamara mu rugo rwanjye abantu barashonje’ akagenda akayakoresha icyo yateganyije, ariko akabanza akanakuraho n’icya cumi.
Kimwe mu icumi abakilisitu batanga kigera ku Mana gite? Kamuzinzi asubiza iki kibazo muri aya magambo: “Yesu yaravuze ngo igihe tuzaba twageze imbere ye azatubwira ngo ‘genda sinigeze mbamenya, cyangwa se ibyo mwakoze burya wawundi mwabikoreraga ni njye mwabikoreraga.’ Uburyo icya cumi kigera ku Mana, twemera ko urusengero ari inzu y’Imana, Niba ari inzu y’Imana kandi bakaba bayoborwa n’umwuka wera, ubwo n’umwuka wera ni Imana, arahari, muri make hari Imana hari n’abana bayo babana na yo. Icyo cya cumi rero rwa rusengero rugikoresha ni mu nzu ya so, hariya mu rusengero burya ni ahantu ujya kuganirira na so wo mu ijuru, muri make ni irembo ry’ijuru. Ni yo mpamvu mu rusengero ariho ugomba gutanga icyo cya cumi. Ni yo mpamvu bibujijwe ko wagihereza undi muntu atari mu rusengero rw’Imana, kandi ukagitanga gishyitse, apana gutanga gikeya, amaturo makeya.”
Simoni Kamuzinzi yungirije umuyobozi wa ‘cellule’ abarizwamo. Ni n’umunyeshuri wiga bibiliya ku ishuri ryigisha bibiliya rya Betesida. Ashimangira ko atanga icya cumi n’amaturo uko bikwiye, ku buryo ngo iyo yinjije nk’amafaranga ibihumbi 500 aba azi neza ko agomba gutanga icyacumi cy’ibihumbi 50 byuzuye.
Kuki Umunyarwanda ategekwa gusoma inzandiko zandikiwe Abaroma, Abatesalonike…?
Kimwe mu bibazo bamwe bibaza, ni impamvu ituma abakilisitu bose bategekwa gusoma no gukurikiza ibyanditswe mu nzandiko nka Paulo yandikiye Abaroma, Abagataliya n’abandi, bamwe bakabifata nko gusoma inzandiko zitakugenewe.
Hari abahita babihuza no kuvuga ko iyo Abanyarwanda baba ari bo baba bakolonije Abanyaburayi, uyu munsi Abanyaburayi baba bafite imisengere nk’iy’Abanyarwanda ba kera, irimo kwiyambaza za Nyabingi, Lyangombe, bafite n’imigenzo yo guterekera, kubandwa…
Simoni Kamuzinzi avuga ko atari ko abibona. Avuga ko abo Paulo yandikiye ariya mabaruwa ari bo bavuyemo abamisiyoneri baje kubwiriza ‘ubutumwa muri Afurika’ n’ahandi ku Isi, ndetse ibibazo byatumye abandiukira bikaba bigaragara no mu Rwanda ku buryo umunyarwanda adakwiye kubikerensa.
Ati “Muri make bariya Baroma ni bo bavuyemo abamisiyoneri baza kutubwiriza. Natwe turarebwa n’ibyandikiwe iryo torero (ry’i Roma, ry’i Tesalonike,…) kuko ni itorero ryashinzwe n’intumwa, niba rero yarandikiye ab’i Tesalonike ariko bikajyana n’uko ibyaha dukora mu Rwanda bimeze nk’iby’i Tesalonike y’icyo gihe ubwo natwe aba atubwiye nyine. Ntacyo ijambo ry’Imana ryavuze muri icyo gihe kitariho ubu ngubu.”
Kamuzinzi avuga ko kuba ari umvugabutumwa usanzwe muri Bethesda Holy Church bimuhagije ku buryo nta gahunda afite yo gushinga itorero rye. Ati “Gusa kuba naba umushumba muri iryo torero cyangwa n’ahandi banyimika, ibyo ngibyo ni ibyo guharanirwa.
Usibye iterambere mu kwiyegereza Imana mu bijyanye n’amasengesho, Kamuzinzi avuga ko gukizwa byanamuhesheje ubushobozi bwo kwiyubakira inzu atuyemo ku Gisozi mu Mujyi wa Kigali.
Avuga ko mbere yabaga mu nzu akodesha kuko yari ataragira ububasha bwo ‘gutegeka’ ngo abone amafaranga.
Iyi ni inshamake y’ikiganiro cy’iminota ikabakaba 50 twagiranye n’uyu mugabo. Kanda HANO ukirebe kuri Youtube.
izubarirashe@gmail.com


text:
Umupasiteri wo mu gihugu cya Zimbabwe witwa Emmanuel Makandiwa uyobora idini rya United Family International Church (UFIC) akanaba uwaritangije, yahanuriye umugore ko umugabo we ari kumwe n’inshoreke ye mu rusengero atari abizi kandi bari kumwe muri urwo rusengero.
Ibi byabaye ubwo Pasitori Makandiwa yahanuriraga umugore wari waje mu materaniro ari kumwe n’umwana we ko umugabo we yicaranye mu rusengero n’undi mugore nyamara uyu mugore atari yabimenye. Nyuma y’ubu buhanuzi, bahise batangira gushaka uyu mugabo mu materaniro n’’ikimwaro kinshi uyu mugabo abonye ko bari bumufate niko kwijyana imbere y’iteraniro (kuri Altar) asiga iyo nshoreke ye yicaye.
- Dore ubwo uyu mugabo yageraga imbere y’iteraniro Pasiteri amutegeka guhitamo hagati y’inshoreke ye numugore we w’isezerano
Aya makuru yasakaye hanze ubwo uwitwa Abdulsalami Ohidah yashyiraga amwe mu mavidewo n’amafoto yafashe ku rukuta rwe rwa Facebook ku wa gatandatu tariki ya 11 Ugushyingo 2017.
Abdulsalami Ohidah yashyize ku rukuta rwe rwa Facebook maze yandikaho amagambo agira ati “ Mu buhanuzi, Pasiteri wo muri Zimbabwe yeretswe mu iteraniro umugabo wari wazanye n’inshoreke ye gusenga nyamara n’umugore we bari kumwe mu iteraniro ariko bose ntawabonye undi. Nyuma yuko uyu mugabo avumbuwe, Pasiteri yahise amutegeka guhitamo hagati y’umugore we w’isezerano n’iyo nshoreke bari bazanye gusenga rwihishwa. Uyu mugabo bivugwa ko yari asanzwe aba mu itsinda ry’abaramyi bo mu rusengero rwa United Family International Church ruyoborwa na Pasiteri Emmanuel Makandiwa, yavumbuwe mu iteraniro nyuma yuko bamweretswe anahita yihanira imbere y’iteraniro ryose n’inshoreke ye. Umugore w’isezerano w’uyu mugabo nawe yari ari mu rusengero afite n’umwana babyaranye ariko atari azi ko n’umugabo we arimo. Mu guhitamo nkuko yahise abitegekwa, uyu mugabo yahise ahitamo umugore we areka iyo nshoreke ahita asabwa gusiba inomero zose z’iyo nshoreke ndetse nayo igasiba ize. Nyuma y’ibi, iyi nshoreke yahise kandi itegekwa guhoberana n’umugore yacaga inyuma ikajya yasubira mu cyicaro cyayo”.
- Pasiteri Emmanuel Makandiwa weretswe umugabo wazanye inshoreke mu rusengero
Daniel MUKESHIMANA/Umubavu.com


text:
Ibi aba banyamuryango babitangaje kuri uyu wa Gatandatu tariki ya 29 Nyakanga 2017, ubwo bari mu gikorwa cyo kwamamaza umukandida wa FPR Inkotanyi, Kagame Paul.
Bavuga ko bahisemo guhundagaza amajwi yabo kuri Kagame Paul bitewe n’uburryo yahinduye Kinyinya Umujyi ukomeye mu gihe mbere y’uko ayobora u Rwanda aka gace kari icyaro gikomeye bitewe n’uko nta n’umuhanda cyangwa amashanyarazi yakarangagwamo.
Bavuga ko kuba bafite imihanda igezweho inyubako zigendanye n’imidugudu y’icyitegererezo ndetse umutekano n’ibindi ari bimwe mu bituma badashobora kutenguha umukandida wabo.
Umuyobozi wa FPR Inkotanyi mu Kagari ka Gacuriro, Mugabo Simon, yabwiye IGIHE, ko bahisemo kwamamaza Kagame Paul bitewe n’ibyiza yabagejejeho birimo n’imidugudu y’ibyitegererezo n’ibindi.
Yagize ati “Kumwamaza Kagame birashingira ku iterambere yatugejejeho muri iyi manda asoje, cyane cyane mu bijyanye n’imyubakire kuko ugereranyije no mu 2003-2010 hano hari ishyamba n’intoki ubona hirirwa abana baragira ariko ubu hari imidugudu y’icyitegererezo idasanzwe nk’uwa Vision 2020, Ururembo n’indi ndetse n’imihanda ku buryo ari bimwe mu byo dushingiraho tumwamamaza.”
Umunyamurwanyo wa FPR Inkotanyi witwa Kanyamibwa Eugene wo mu Mudugudu wa Kagugu ya II, we avuga ko bahisemo kuzatora Kagame kuko hari ibyo bagikeneye ko azabagezaho mu iyindi manda.
Yagize ati “ Twahisemo kumwamaza kuko hari byinshi kandi byiza yadukoreye cyane cyane ko nk’aha nta nzu nziza yahabaga ahubwo hiberaga ibiti bya avoka, nta muhanda ariko ubu nta hantu muri Kigali haharusha ubwiza ku buryo ari yo mpamvu tukimukeneye kugira ngo azatugeze ku bindi byinshi birusha ibyo yakoze muri manda ishize.”
Aka Kagari ka Kanyinya kagizwe n’imidugudu itanu irimo abanyamuryango ba FPR inkotanyi basaga ibihumbi bine.
Uretse muri Kinyinya, abishimira ibyiza bagezeho hirya no hino muri Kigali bakomeje kugaragaza ko Kagame akwiye gukomeza kuyobora. Mu murenge wa Gikondo, Akarere ka Kicukiro ahabera Imurikagurisha, kuri uyu wa Gatandatu abashoferi batwara imodoka nini bakoze ubukangurambaga bwo kumwamamaza.
Uhagarariye ishyirahamwe ry’abashoferi batwara imodoka nini mu Rwanda (ACPLRWA), Tuzinde Tharcisse yagize ati “ Twakoze iki gikorwa kubera ko ibyo yadukoreye birareze, ibyo yakoreye Abanywaraanda twe yakubye kabiri cyane cyane nk’umutekano kubera ko kera twagendaga dupakiye imizigo irimo icyayi n’ikawa n’amabuye y’agaciro bakadutegera mu nzira, bakatwambura.”
Amatora y’Umukuru w’Igihugu ateganyijwe kuwa 3 Kanama ku Banyarwanda bazatorera mu mahanga no kuwa 4 Kanama ku bazatorera imbere mu gihugu.


text:
You are here: Home Ni gute wayoboka Islam?
Iyo wiyemeje kuyoboka Islam, uvuga ubuhamya bubiri ubivanye ku mutima ukavuga uti:
Ndahamya mbivanye ku mutima wanjye mbivugisha ururimi rwanjye ko ntayindi mana iriho kandi ikwiye gusengwa by'ukuri uretse Imana Imwe Rukumbi "ALLAH", kandi ngahamya ko Muhammad ari Intumwa y'Imana akaba n'Umugaragu wayo.Ubwo uba ubaye Umuyisilamu. Warangiza ukiyuhagira maze ugashyira mubikorwa amategeko ya Islam.
Kwishimira Umuyislamu Mushya!
Muvandimwe Muyislamu mushya!!! Twishimiye kuba Imana yakuyoboye, birakwiye ko wishima kuko ubu uvutse bushya n'ibyaha byawe byose wakoze mbere birahanaguwe kuko "ISLAM" ihanagura ibyahise mbere yayo.
Turakugira inama zikurikira;
- Kwihanganira ibibazo n'ingorane uzahura nabyo mu muryango wawe, iby'ubukungu n'imibereho nyuma yo kuyoboka Islam, biramutse bibaye uzamenyeko ibyo ari ibisanzwe kandi Abemeramana bagomba kugeragezwa mukwemera kwabo nk'uko byabaye kubatubanjirije mukwemera nk'Intumwa n'Abahanuzi n'abandi babemeye bakabakurikira.
- Kuzirikana eswala eshanu (5) buri munsi kandi ni uri igitsina gabo ukazikorera mu Musigiti kuko iswala ari itegeko riremereye muri Islam ndetse uyiretse aba ahakanye Imana.
-
Guharanira gushaka ubumenyi no gusobanukirwa Islam kuko Islam ni Idini ishishikariza kuyiga no kuyisobanukirwa, nk'uko Intumwa y'Imana Muhammadi "Imana Imhuhe Amahoro n'Imigisha" yabishimangiye igira iti;
Uzafata inzira akajya gushaka ubumenyi, Imana izamworohereza inzira yo kujya mu Ijuru, kandi abamenyi ni abazungura b'Intumwa z'Imana
- Kwirinda no kugendera kure ibyo Imana yaziririje, ibyo ukabimenyereza roho yawe kuko ibyaha bitera umwijima n'agahinda mu mitima; ariko kubaha no kumvira Imana bizana urumuri n'ibyishimo mu mitima
UMUSOZO
Idini ya Islam niyo dini Imana yahitiyemo ibiremwa byayo, idini yoroshye, ntangorane n'amananiza birimo, ntitegeka abayiyobotse ibibananira.
Idini ya Islam ishingiye k'ukugaragira Imana imwe Rukumbi itagira icyo ibangikanwe nayo, Irangwa n'Ukuri n'Urukundo.
Mu mategeko ya Islam nta mayobera abamo, yose arasobanutse kandi yuzuye ubutabera, umunyabwenge wese utekereje ku mategeko ya Islam asanga ihamagarira ingeso nziza, ihamagarira ukuri, kwiyubaha, ubutabera, kubahiriza amasezerano, gusohoza indagizo, kwakira abashyitsi, kurangwa n'imico myiza, ibyo itegeka byose n'ibizanira abantu umunezero n'intsinzi mu Isi, kandi ibyo Islam ibuza, ni ibifite ingaruka mbi ku mibereho y'abantu.


text:
Imana yishimira guha ubwisanzure umwana w’umuntu ndetse inezezwa no kubona uri mu mudendezo ubasha kwishyira ukizana mu bwiza bwayo ariko icyo ishaka ni uko wamenya ugushaka kwayo, intego n’umugambi ifitiye ubugingo bwawe.
Birashoboka ko wakwifuza kuvuga ngo urashaka ko Imana ikuyobora ariko ukumva uracyagira kujijwa muri wowe ndetse ukumva nta nubwo uzi icyo wakora. Ikibazo nuko akenshi usanga abantu dushaka ibintu bitari byo, ni ngombwa kubanza kumenya icyo ushaka mbere yuko ukibona. Niba ushaka ugushaka kw’Imana, banza uharanire kumenya icyo bivuze,Ese ugushaka kw’Imana niki?
Gushaka kw’Imana ntabwo ari byiyumvo.
Abantu benshi iyo bashaka kwerekana ugushaka kw’Imana, bumva ko bishobora kugendera ku marangamutima cyangwa ibindi bimenyetso bidasanzwe.
Ikibazo nuko amarangamutima cyangwa ibyiyumviro ntawakwizera ukuri kwabyo, akenshi biyobya umuntu kuko byo biba bishobora gutrwa n’ibintu bitandukanye bitewe n’ubuzima urimo cyangwa ibyo urimo utekereza ndetse n’abadayimoni bashobora kubyutsa amarangamutima y’umuntu cyangwa ibyiyumvo bye akagira ngo ibyo yumva ni ugushaka kw’Imana. Bibiliya iravuga ngo” Umutima w’umuntu urusha ibintu byose gushukana, kandi ufite indwara ntiwizere gukira. Ni nde ushobora kuwumenya uko uri?Yeremiya 17:9, ukwiye kumenya niba atari umutima wawe ugushuka mbere ko wiyumisha ko ari Imana ikubwiye umugambi wayo ku bugingo bwawe. Ntuzigere urebera ugushaka kw’Imana n’umugambi ifite ku bugingo bwawe ugendeye ku marangamutima.
Ugushaka kw’Imana ni ubusabane n’ubushuti bwayo nawe.
Iyo usomye Bibiliya iravuga ngo” Imana ni iyo kwizerwa, yabahamagariye gufatanya n’Umwana wayo Yesu Kristo Umwami wacu.” 1 Abakorinto 1:9. Ibi bigaragaza uburyo mu kwizerwa kw’Imana yemera ubusabane n’ubufatanye bw’uyemera muri Kristo Yesu. Iyo usomye Bibiliya igaragazaho gato uko wamenya ubushake bw’Imana ariko hari imirongo myinshi muri Bibiliya ivuga uko umuntu yakubaka ubusabane n’urukundo muri Yesu Kristo kuko gushaka kw’Imana n’umugambi wayo ku bugingo bwawe ushingiye ku isano ufitanye nayo.
Uko uharanira kumumenya neza niko ugenda urushaho gusobanukirwa maze ibindi byose bikaba ari inyongera kuko iyo wamaze gusobanukirwa umugambi wayo ku bugingo bwawe aba ari intambwe ikomeye uteye yo kwinjira mu bwiru bw’Imana. Haranira rero kumenya Imana.


text:
Mugisha Frank akurikiranyweho kwiyita umukozi w’ubuyobozi bukuru bushinzwe abinjira n’abasohoka mu gihugu (Immigration ) yaka abantu amafaranga ababeshya kubafasha muri serivisi zitangwa n’uru rwego.
Mugisha Frank akurikiranyweho kwiyita umukozi w’ubuyobozi bukuru bushinzwe abinjira n’abasohoka mu gihugu (Immigration ) yaka abantu amafaranga ababeshya kubafasha muri serivisi zitangwa n’uru rwego.
Umuvugizi wa Polisi mu Mujyi wa Kigali, SP Emmanuel Hitayezu atangaza ko Mugisha Frank usanzwe ufite studio ifotora akanaba umukozi(agent) wa MobiCash yafatiwe ku Kacyiru taliki 21 Nzeli 2017 ari naho afungiye, nyuma yo kwambura umuturage yiyita umukozi wa Immigration akishyuza amafaranga y’inyongera ku byangombwa by’inzira (Pasiporo, Laissez-passer) bitangwa n’uru rwego.
SP Emmanuel Hitayezu ati " Uyu mugabo nyuma yo gufatwa amaze kwaka amafaranga y’inyongera agera kuri 9.000Frw umuturage wajyaga kuri Immigration gusaba passport, yemeye kumusubiza ayo mafaranga, ni nabwo yahise afatwa."
Butera Yves, umuvugizi w’Ubuyobozi bukuru bushinzwe abinjira n’abasohoka, avuga ko bamaze igihe bafite amakuru y’uko hari abantu biyitirira abakozi b’Urwego rwa Immigration bashakisha abantu bagana uru rwego, bagakora uko bashoboye kugira ngo babakuremo amafaranga y’inyongera bababeshya ko babafasha mu kubona serivisi mu buryo bwihuta.
Butera ati " Turasaba Abanyarwanda kuba maso bakirinda abantu nk’abo babizeza kubafasha ari uko batanze amafaranga y’inyongera. Amafaranga atangwa kuri serivisi z’Urwego rwa Immigration arazwi kandi hari uburyo bwashyizweho bwo gufasha abatugana batarinze kujya aho uru rwego rukorera."
Yakomeje avuga ko Urwego rwa Immigration rufatanije na Polisi y’u Rwanda bahagurukiye kurwanya ibyaha by’ubujura bushukana ndetse no kwiyitirira uwo utari we, asaba abantu kwanga izo ngeso mbi no gutanga amakuru ku gihe ngo bakumire ibyaha nk’ibyo bitaraba.
Ingingo ya 318 mu gitabo cy’amategeko ahana ivuga ko umuntu wese, agambigiriye kwambura ikintu icyo ari cyo cyose cy’undi, agatuma bakimuha ari uko akoresheje amayeri y’ubwambuzi, wiyitirira amazina atari yo cyangwa imirimo adafitiye ububasha cyangwa agirango yizeze icyiza cyangwa atinyishe ko hari ikizaba kibi maze akambura undi imari ye yose cyangwa igice cyayo, ahanishwa igifungo kuva ku myaka itatu (3) kugeza ku myaka itanu (5) n’ihazabu y’amafaranga y’u Rwanda kuva kuri miliyoni eshatu (3.000.000) kugeza kuri miliyoni eshanu (5.000.000).
Ingingo ya 616 ivuga ko Umuntu wese utabigenewe, wivanga mu mirimo y’ubutegetsi y’abasivili cyangwa iy’abasirikare cyangwa wiha gukora umwe muri iyo mirimo, wiyita umukozi wa Leta atari we cyangwa wambara ku mugaragaro umwambaro w’ubutegetsi, umwambaro uhuriweho n’abahuje umurimo, urwibutso cyangwa ikimenyetso, agambiriye kuyobya rubanda, abemeza ko ashinzwe umurimo wa Leta, ahanishwa igifungokuva ku mwaka (1) kugeza ku myaka itatu (3) n’ihazabu y’amafaranga y’ u Rwanda kuva ku bihumbi mirongo itanu (50.000) kugeza ku bihumbi maganaatanu (500.000).
Mugisha Frank yari afite ubukwe mu kwezi k’Ugushyingo uyu mwaka,kugeza ubu ntiharamenyekana n’iba icyaha kizamuhama cyangwa niba azaba umwere wenda akaba yakomeza umushinga w’ubukwe bwe.
Imirasire
Ibitekerezo
kwiyitirira umurimo udakora bihanwa n'Amategeko! Kanda hano umusubize
birabaje kwamburwa ibyawe Kanda hano umusubize


text:
Amasomo yo kuri uyu munsi mukuru wa Pentekosti aratugaragariza uburyo bubiri Roho Mutagatifu yamanukiye ku ntumwa. Pentekosti ya mbere dusanga mu Isezerano rishya ni tuyibwirwa na Yohani, aho atwereka Roho Mutagatifu waje k’umunsi mukuru wa Pasika (K’umugoroba w’uwo munsi nyine) na Pentekosti yahuriranye na pentecosti y’abayahudi yabaga hashize iminsi 50 Pasika ibaye.
Pentekosti Yohani atubwira, ni Roho Mutagatifu umuntu yavuga ko yamanukiye ako kanya ku ntumwa za Yezu igihe yari k’umusaraba, igihe mu rubavu rwa Yezu havagamo amaraso n’amazi maze uwo Roho akabasha guha intumwa ubutwari bwo guhamya Yezu noneho nta bwoba kugera k’urupfu. Niyo mpamvu Yezu wiyereka Intumwa ze amaze kuzuka azereka urubavu rwe rwatikuwe icumu nk’ikimenyetso cy’uko Roho We yamubahaye ngo abamare ubwoba kandi abatere imbaraga zo kumwiringira kuruta byose.
Uwo Roho waje igihe intumwa zari ziteraniye hamwe, akaza mu nkubi y’umuyaga maze akigabanya ajya kuri buri ntumwa, ni We uduha butwari, akadushoboza ibyo tutashobora kubwacu, akatuba hafi kandi akaduha guharanira ukuri. Nibyo Pawulo avuga agira ati: “Roho nabayobore, nibwo mutazakora ibyo umubiri urarikira…imbuto za Roho ni urukundo, ibyishimo, amahoro, kwihangana, ubugwaneza, ubuntu, ubudahemuka, imico myiza, kumenya kwifata.” Uwo Roho rero ni ikimenyetso cy’uko tuvanwa mu isayo ry’ibibi maze Nyagasani akaturemamo umutima mushya, akatwambika ineza ye maze tukamurangamirana ibyishimo n’ukwizera.
Yezu ati Roho Mutagatifu nzaboherereza naza azambera umugabo…Roho nyir’ukuri uwo naza aza, azabayobora mu kuri kose.” Yezu aravuga aya magambo nyuma yo gusabira abe, avuga ko atari ab’isi, ariko ko Imana itabakura ku isi, avuga ko uko Se yamwohereje ariko na We yohereje abo yabanye nabo kuva mu ntangiriro, ndetse n’abazumva Ijambo ryabo. Yezu arifuza kutumenyesha ko ari kumwe natwe iteka ryose, kandi ko tumuhangayikisha, akaba yifuza ko twabaho turi umwe, ntituryane, ntitwangane, ntitugambanirane.
Pentekosti rero ni nk’umuseke ukingurira muntu urundi rwandiko rw’ubuzima bwe. Ni umunsi w’abiringira impuhwe n’imbaraga by’Imana, ni umunsi w’abashakashaka Imana ariko na none ukaba n’umunsi w’abatemera Imana kuko umuyaga uhuha ukaganisha aho ushaka n’abo bakaba bagerwaho. Ni umunsi wo kwishimira urukundo Yezu yadukunze akaba atifuza ko twabaho tumeze nk’aho turi imfubyi.
Abu Khair (X_XI s) ni we wagize ati: “Umubiri wanjye mutindi wazahajwe n’ubujyahabi buturuka ku byaha byanjye. None rero Nyagasani, kuki utamfata akaboko ngo unsindagize? Mu bikorwa byanjye ntacyo navuga ko cyaba ari icyawe bityo nkaba naguhesha ikuzo nkoresheje ibikorwa byanjye, ariko nziko muri Roho Mutagatifu hari igishobora kunkiza no kumpindura uwawe bidasubirwaho.”
P. Jean Damascène Mugiraneza


text:
ISOMO RYA MBERE
Igitabo cy’Umuhanuzi Hagayi (Hag 1, 15b ; 2,1-9)
1,15bMu mwaka wa kabiri umwami Dariyusi ari ku ngoma, 2,1ku munsi wa makumyabiri n’umwe w’ukwezi kwa karindwi, ijambo ry’Uhoraho ribwirwa umuhanuzi Hagayi, ngo 2«Bwira Zorobabeli mwene Sheyalitiyeli umutware wa Yuda, na Yozuwe mwene Yehosadaki umuherezabitambo mukuru, hamwe n’abasigaye bose b’umuryango uti 3‘Ni nde muri mwe uko mukiriho, wigeze kubona iyi Ngoro mu ikuzo ryayo rya kera ? Ubu se bwo murabona imeze ite ? Mu maso yanyu se, ntimeze nk’akantu k’ubusabusa ? 4Noneho rero, uwo ni Uhoraho ubivuze, komera Zarobabeli ! Ukomere nawe Yozuwe mwene Yehosadaki, umuherezabitambo mukuru ! Mukomere namwe rubanda mwese mutuye igihugu ! Uwo ni Uhoraho ubivuze. Nimutangire imirimo kuko ndi kumwe namwe, uwo ni Uhoraho, Umugaba w’lngabo ubivuze. 5Nk’uko nabibasezeranyije igihe mwavaga mu Misiri, umwuka wanjye uzaba uri rwagati muri mwe ; ntimutinye !’
6« Koko rero Uhoraho, Umugaba w’ingabo avuze atya : Hasigaye igihe gito maze ngahungabanya ijuru n’isi, inyanja n’ubutaka. 7Nzahungabanya amahanga yose, ubukungu bwayo buzaze maze iyi Ngoro nyisendereze ikuzo, uwo ni Uhoraho Umugaba w’ingabo ubivuze. 8Feza ni iyanjye, na zahabu ikaba iyanjye! Uwo ni Uhoraho, Umugaba w’ingabo ubivuze. 9Ikuzo iyi Ngoro izagira mu minsi iri imbere rizasumba kure iryo yahoranye, ni ko Uhoraho avuze, kandi aha hantu nzahagwiza amahoro, uwo ni Uhoraho, Umugaba w’ingabo ubivuze. »
ZABURI (Zab 43 (42), 1, 2, 3, 4)
Inyik/ Nizeye Imana, ni yo mukiza wanjye !
Mana yanjye, ndenganura,
unkiranure n’inyoko y’abagomeramana ;
maze unkize abahendanyi n’abagome.
Mana yanjye, ko ari wowe mfiteho ubuhungiro,
kuki usa n’uwanyihakanye?
Kuki nagomba kugenda nijimye,
umwanzi anshumbirije ?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatifu,
aho Ingoro yawe yubatse.
Ubwo nzegera urutambiro rw’Imana,
nsange Imana nkesha umunezero wose ;
maze Uhoraho Mana yanjye ngusingize,
ngucurangira inanga.
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 18-22)
18Umunsi umwe, Yezu yasengeraga ahiherereye ari kumwe n’abigishwa be, maze arababaza ati « Rubanda bavuga ko ndi nde ? » 19Barasubiza bati « Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse. » 20Yongera kubabaza ati « Mwebwe se muvuga ko ndi nde ?» Petero aramusubiza ati « Uri Kristu w’Imana.» 21Nyamara we abihanangiriza kutagira uwo babibwira. 22Yungamo avuga ko Umwana w’umuntu agomba kuzababara cyane, agacibwa n’abakuru b’umuryango, n’abatware b’abaherezabitambo, n’abigishamategeko, akicwa kandi akazazuka ku munsi wa gatatu.


text:
Amasomo
Iyimukamisiri 32,7-11.13-14
1Timoteo 1,12-17
Luka 15,1-10
"Dawe, nagucumuyeho ncumurira n'Ijuru, sinkwiriye kwitwa umwana wawe..."
Luka atwereka mu buryo busesuye impuhwe Imana igirira muntu. Imana ni umubyeyi ugera ubwo yibagirwa ibicumuro by'umwana kuko urukundo ariryo zina ry'Imana. igishimisha Imana, ni ukubona uwari warahabye agaruka murugo maze akemera guhoberwa n'urukundo rwa Nyagasani.
Nyagasani ntiyifuza na rimwe kuduhora ibicumuro byacu, icyo adushakira ni icyiza. Kumwizera no guha igisubizo urukundo adukunda ni uburyo bwo kumushimira kubera ibyiza byose ahora atugirira.
Uyu mubyeyi ubonera kure umwana we wari warigiriye mu maraha maze akiruka ajya kumuhobera, akamubagira ikimasa kandi akamwambika neza, ni ikimenyetso gikomeye cy'urukundo Imana idukunda. Nituyemerere ibe urumuri rw'ubuzima bwacu, nituyegere maze itwigishe kuba abantu no kuyihanga amaso ubudatuza.


text:
Kayonza: Urubyiruko ngo rumaze gushishikarira gukora rwiteza imbere ariko haracyari imbogamizi y’abatwara inda zitateguwe
Umuyobozi w’inama y’igihugu y’urubyiruko muri kayonza
Urubyiruko rwo mu karere ka Kayonza ngo hari byinshi rumaze kugeraho mu iterambere rubikesha ubukangurambaga bugamije guhindura imyumvire. Bimwe muri ibyo ngo ni ukuba benshi mu rubyiruko rwo muri ako karere baribumbiye mu makoperative kandi abirirwa bazerera batagira ibyo bakora bakaba baragabanutse cyane nk’uko byavugiwe muri kongere y’urubyiruko rw’ako karere yabaye yabaye tariki 12/06/2014.
Urubyiruko rwo muri kayonza
Benshi mu rubyiruko ngo batangiye guhindura imyumvire ku buryo ubu ngo bahugiye mu gushaka icyabateza imbere nk’uko bivugwa na Mukunzi Herve, umwe mu bagize inzego z’urubyiruko rwo mu murenge wa Nyamirama.
Agira ati “Twakoze koperative yo guhumbika ingemmwe z’ibiti tukajya tuzigurisha abantu tukabona amafaranga ku buryo bufatika. Urugemwe turugurisha amafaranga 30, uko tugenda tubona isoko ryagutse ni nako n’amafaranga tubona yiyongera, kandi tukanagira uruhare mu kubungabunga ibidukikijeâ€
N’ubwo urubyiruko rwo mu karere ka Kayonza rugenda rutera intambwe mu kwiteza imbere, ngo haracyari n’imbogamizi ya bamwe mu rubyiruko bacyirirwa mu biyobyabwenge aho gukora, ariko ikibazo gisa n’igikomeye cyane kikaba icy’abana b’abakobwa biga mu mashuri y’uburezi bw’ibanze bagenda batwara inda zitateguwe.
Uwizeyimana Placide uyobora inama y’igihugu y’urubyiruko mu karere ka Kayonza avuga ko hari gukorwa ubukangurambaga bwimbitse mu rwego rwo guhangana n’icyo kibazo.
“Dufite ikibazo cy’urubyiruko rwiga mu mashuri y’uburezi bw’ibanze (bw’imyaka iceyenda na 12) bagenda batwara inda zitateguwe, ariko tumaze kubona ko ari ikibazo gikomeye turi gukora ubukangurambaga ikigo ku kindi ku buryo dukeka ko hari icyo byazahindura†uku ni ko Uwizeyimana abisobanura.
Imwe muri gahunda y’ibikorwa abagize inzego z’urubyiruko mu karere ka Kayonza bafitiye bagenzi ba bo ngo ni ukubashishikariza kwizigama, kuko benshi babona amafaranga bakayita make kandi baramutse bayakoresheje neza yabafasha kwiteza imbere nk’uko Umuhoza Marie Claire wo mu murenge wa Mukarange abivuga.
Abari mu nzego z’urubyiruko mu karere ka Kayonza barasa n’aho batemeranya na bagenzi ba bo bavuga ko ari abashomeri kubera ko babuze akazi. Bavuga ko impamvu bamwe mu rubyiruko bavuga ko imirimo yabuze ari uko no mu mitwe ya bo haba hari icyabuze. Kuri iki kibazo ngo hakaba hari gutegurwa gahunda yo gukomeza gukora ubukangurambaga mu rubyiruko kugeza ruhinduye imyumvire.


text:
Rudasingwa, Nyamwasa and Gahima are disgruntled RPF big shots who are now trying to topple Kagame. They all were involved in mass murder campaigns against Hutu civilians. Seeing them fighting today is like watching a pub brawl between Lord Voldemort, Count Dooku and The Joker.
Dr Rudasingwa used to be Rwanda’s Goebbels (read evil smart guy with great communication skills). He helped design and implement the RPF cover-up of its genocidal operations against Hutu peasants and assassinations of educated hutus after it had seized power in 1994. Among his many accomplishments was the use of Tutsi women who would testify in Gacaca courts to being raped by the accused, who invariably happened to be prominent Hutu figures: former members of government, high ranking church members, teachers or doctors…anybody who happened to be in RPF’s crosshairs and who the RPF wanted to be in jail.
Today it looks like Rudasingwa is getting a taste of his own medicine by the hand of his former boss Paul Kagame. A Tutsi woman is telling the world on YouTube about how the good Doctor repeatedly tried to rape her while she lived at his home as a genocide orphan.
I couldn’t resist but post facebook Diane Mugwaneza Ndabaga’s remarks about the mud slinging offensive . Here is her original post in Kinyarwanda. I’ll translate it when I get a chance.
Maze kureba video leta Kagame yashyize ku rubuga rwa youtube aho umugore wiyitaMarie Irene Rwizihirangabo yivugira ati “Rudasingwa…yanyikubyeho ararangiza” binyibutsa bimwe Abanyarwanda bavuze ngo “Inkubisi…yayo, irayitarukiriza”. Jye uriya mugore Fillette simuzi. Sinzi niba ibyo avuga ari ukuri cyangwa se ikinyoma. Icyakora naterefonnye incuti yanjye y’i Kigali, imbwira ko Fillette uyu ari indaya izwi na bose, ariko ko no kwiba atabikizwa cyane. Icyakora ngo ni n’umurokore da, wawundi wabonye agakiza. Ibye binyibutsa ibintu byinshi biteye agahinda muri uru Rwanda rwubakiye ku kinyoma. Ndavuga bibiri byonyine. Ahasigaye urubuga ni urwacu twese. 1.Gahima n’amalisiti y’abajenosideri Umugabo Gahima Jerari ubu nawe ubarizwa mu buhungiro, ni we wadukanye ibyo gukora amalisiti y’abajenosideri. Nta n’ubwo yabitaga abakekwaho jenoside, nk’uko amategeko mpuzamahanga avuga. Ubusanzwe umuntu wese uba atari yahamwa n’icyaha, aba ari umwere imbere y’amategeko. Oya ! Kuri Gahima, biriya bihumbi byose yashyize kuri lisiti ni abajenosideri. Kugira ngo asembure iyo mvugo kandi agaragaze ko ibyo kuri iyo lisiti ari ukuri, we n’abo bakoranaga birutse igihugu cyose, bifashisha IBUKA na AVEGA, bashishikariza abagore batabarika kwishinja ko bafashwe ku ngufu n’Abahutu. Bararira muri za Gacaca, bararira imbere ya za gereza, bashishimura imyambaro mu masoko, n’imbere y’inzibutso aho batangaga ubuhamya badatinya amaso y’abarebyi. Yemwe n’abatanze intsinzi bose, biyitirira Interahamwe. Ariko wenda birimo ukuri : Harya Interahamwe n’Inkotanyi ubundi batandukaniye he ? Ibyo ari byo byose, bamwe mu bari bogejwe ubwonko, aho basubirije ubwenge ku gihe, baragenda batinyuka bati : “Jyewe rwose n’umuryango wanjye twabeshyeye Masabo Nyangezi”. Harya ubwo nta ndishyi z’akababaro ku kinyoma kingana gityo ? Iyo ubivuze barasubiza ngo ababeshyera abandi babiterwa n’ihahamuka ! Harya Abahutu bo ntibajya bahahamuka ? Aha munyunve neza. Simpakana ko Interahamwe zitafashe abagore b’Abatutsikazi ku ngufu ndetse benshi bakabikuramo ubumuga n’ubwandu bunyuranye burimo na SIDA. Ariko kubona umugore ajya hariya ati : “Jye Musenyeri Misago yamfashe ku ngufu!” ; “Jye ministiri Ntagerura Andreya yamfashe ku ngufu” ; “Perefe Bagambiki yamfashe ku ngufu”, n’abandi, byatumaga bamwe bagira bati : “ibi bintu ariko birimo imitwe”. Na none babinegaga biherereye, naho ubundi byahindukaga “gupfobya jenoside yakorewe Abatutsi”. I Cyangugu umugore witwa Beyatirisa ati : “Jye Padiri Mategeko yamfashe kungufu
”. Kubera ko Padiri Mategeko yari azi neza ko uwo Beyatirisa arwaye SIDA, ati : “Niba naramufashe ku ngufu, wenda namuteye SIDA. Ngaho nimudupime”. Beyatirisa ahindura imvugo ati : “Oya! Ahubwo padiri yoheje Abatwa aba aribo bamfata ku ngufu”. Ubu se Mategeko ntiyakatiwe burundu y’akato ! Buriya se Gahima Jerari ko ari mukuru wa Rudasingwa Tewojeni, yaba yarakoze ariya malisiti, agashyushya imitwe y’abantu murumuna we atabizi ? Ibyo ntibishoboka. Dore ko Rudasingwa yari Umunyamabanga mukuru wa FPR. None ibyo gufata abagore n’abana ku ngufu bimugezeho. Ibiri amambu, Fillette avuga ko yanze ibyo Rudasingwa yamusabaga ngo kuko yatinyaga ko amutera SIDA! Eeeh ! None se Rudasingwa yafashwe ku ngufu n’Abahutukazi ? cyangwa SIDA yayitewe n’abafashwe n’Interahamwe ? Ubu ni nde utabona ko ibi bintu bya FPR bitangiye kuyigaruka ? Icyakora igice cya Rudasingwa cyihutiye gushyira ku mbuga inyandiko ngo “Leta ya Kagame igeze aho yitabaza abakinnyi b’ikinamico nka Fillette mu gusebanya !” Ubwo se iryo kinamico ni bwo mukiribona, cyangwa ni uko ngo “agahwa kari ku wundi gahandurika ?” Nta gihe batababwiye ko mukabije guhimba amashyirahamwe y’abashinjabinyoma, ngo ababivuga ni ibipinga bipfobya jenoside. Ariko reka nibarize Rudasingwa. Ko yatangaje ko Kagame yamwibwiriye ubwe ko ari we wishe Habyalimana, ariya malisiti yakorwaga na mukuru we, Rudasingwa yari ataramenya ko Kagame ari we warashe Habyalimana, cyangwa yumvaga ibyo byo atari ikinamico ? Ikinyoma ! Umutego mutindi utangiye gushibukana nyirawo. FPR yigishije abana kubeshya, none bibagezeho mutangiye kwishaririza ! Erega n’akataraza kari inyuma ? Ngo “intebe y’ikinyoma ntiyicarwaho kabiri”. FPR yubakiye gahunda yayo ku kinyoma, none gitangiye kugaruka abahoze ari abambari bayo, ari nabo bacuraga iyo migambi y’ikinyoma ! Igihe kirageze kugira ngo Abanyarwanda aho bava bakagera bumve ko ubugizi bwa nabi ntawe busiga. Ikinyogote nicyo bavugiyeho ngo kirya abandi byakigeraho kikishaririza. Kugumya kwemeza ko Kagame ari we mugome wenyine, ni nko kuvuga ko ari we utekerereza FPR, akanashyira imigambi yayo mu bikorwa wenyine. Ibi ni ukubeshya abanyarwanda. Niba Fillette akora ikinamico kuri Rudasingwa, ubwo muri Gacaca harimo ba Fillette bangana iki ? Dore inzira ni imwe. Abitandukanije n’iyi ngoma y’abicanyi nibajye imbere basabe imbabazi, babwize Abanyarwanda ukuri amabi babakoreye, ahasigaye abe aribo babatera icyuhagiro. Ibindi byose ni ikinamico nyine, ni ikinyoma kigikomeza. 2.Safari Stanley n’amalisiti y’abafite ingengabitekerezo ya jenoside Ikindi ibya Fillette byanyibukije ni umugabo Safari Stanley. Uyu mugabo FPR yaramukoresheje mu guhirika burundu ishyaka rya MDR. Umunsi umwe yaratinyutse ku minara ya radiyo na televiziyo nyarwanda, ati : “Abantu bose bafite ingengabitekerezo ya jenoside, niba badashoboye gufungwa nibaraswe, kuko ari urumamfu mu ngano”. Ubwo yari amaze gusoma lisiti y’abo yemezaga ko bafite ingengabitekerezo ngo bizweho mu nteko. Muri abo harimo na Padiri Fortunatus Rudakemwa, uyu uri mubashinze leprophete. Icyambwira niba aho Safari agereye mu Bubiligi yaratinyutse kujya gushaka uwo mupadiri, bakagirana ubwiyunge nka bwabundi bwa Musenyeri Misago (Imana imwakire mu bayo) na Pasiteri Bizimungu (Imana imuhe ukwicuza gushyitse) ! Abantu b’abanyabwenge bemera gukoreshwa mu gushyiraho amategeko y’amafitirano atagendera ku butabera n’ukuri, amaherezo na bo arabahitana. Muzaba mureba amaherezo y’abagabo nka Alani Mukurarinda na bagenzi be. Ubu bicaye ku ntebe z’ikinyoma. Barashinja Ingabire Victoire ibinyoma babizi neza, bagakatira Deo Mushayidi urwa burundu bazi neza ko arengana. Sinirirwa ndondora abo barenganya barimo Ntaganda Bernardi, abategarugori b’abanyamakuru, ba Runyinya Barabwiriza, n’abandi batabarika. Ubwo nibibageraho, nabo bazavuga ngo “Ingoma ya Kagame igeze aharindimuka ?” Umwanzuro Italiki ya 6 Mata, ni umwanya wo kuvugira hamwe tuti : “Twanze ikinyoma, turashaka ukuri ku byabaye. Dukeneye kumenya amateka yacu”. Naho ubundi, nitugumya kurebera ibyabaye kuri Habyalimana na bagenzi be nk’aho bitatureba, tukumva ibiri kuba kuri Rudasingwa tugaseka ngo ni we wenyine, iyi ngoma y’ikinyoma iramara abantu. Kandi amaherezo bizagere kuri buri wese. Rudasingwa, Gahima, Kayumba n’abandi, turashima ubutwari bwanyu bwo kwitandukanya n’ikinyoma. Ariko turashaka ibirenze ibyo. Nimwifatanye n’abandi banyarwanda bifuza ko ikinyoma, agasuzuguro, kwikubira, n’ibindi bibi byacika mu gihugu. Ubu namwe mumaze kumva uko kubeshyerwa biryana.
Tags: gahima, genocide, hutu, kagame, nyamwasa, rpf, rudasingwa, Rwanda


text:
ISOMO RYA MBERE
Igitabo cy’Abacamanza (Abac 9, 6-15)
Muri iyo minsi, 6abanyacyubahiro b’i Sikemu n’ab’i Betimilo bose barakorana, bajya i Sikemu mu nsi y’igiti cy’umushishi, iruhande rw’ibuye rishinze bukingi ryari rihari, maze bimika Abimeleki aba umwami. 7Nuko bamenyesha Yotamu ibyabaye, aherako ajya mu mpinga y’umusozi wa Garizimu; arangurura ijwi maze arababwira ati « Nimunyumve bantu b’i Sikemu, namwe kandi Imana ibumve ! 8Umunsi umwe, ibiti byafashe inzira bijya kwimika uzabibera umwami. Bibwira igiti cy’umuzeti biti ‘Tubere umwami !’ 9Umuzeti urasubiza uti ‘Ndeke gutanga amavuta yanjye ahesha icyubahiro imana n’abantu, ngo ngiye kwinaniza ntegeka ibindi biti ?’ 10Ibiti bibwira umutini biti ‘Ngwino utubere umwami!’ 11Umutini urasubiza uti ‘Ndeke gutanga uburyohe bwanjye n’imbuto zanjye nziza, ngo ngiye kwinaniza ntegeka ibindi biti ?’ 12Noneho ibiti bibwira umuzabibu biti ‘Ngwino utubere umwami!’ 13Umuzabibu urasubiza uti ‘Ndeke gutanga divayi yanjye ishimisha imana n’abantu, ngo ngiye kwinaniza ntegeka ibindi biti ?’ 14Nuko ibiti byose bibwira igihuru cy’amahwa biti ‘Ngwino utubere umwami !’ 15Ariko igihuru cy’amahwa kirabibwira kiti ‘Niba koko munyimitse mubishaka kugira ngo mbabere umwami, nimuze mwugame mu gicucu cyanjye. Ariko niba bitabaye ibyo, umuriro uzasohoka mu gihuru cy’amahwa maze utsembe amasederi yose ya Libani.’»
ZABURI (Zab 21 (20), 2-3,4.5,6-7)
Inyik/ Uhoraho, umwami wacu anejejwe n’ububasha bwawe.
Uhoraho, umwami wacu anejejwe n’ububasha bwawe ;
mbega ngo arishimira ubuvunyi bwawe !
Wamuhaye icyo umutima we wifuzaga,
ntiwamwima icyo isengesho rye ryasabaga.
Kuko wamusanganije imigisha n’ihirwe,
maze ukamwambika ikamba rya zahabu inoze.
Ubugingo yagusabaga warabumuhaye,
umuha kuzaramba ubuziraherezo.
Ubuvunyi bwawe bwamuhesheje ikuzo ryinshi,
umwungikanyaho icyubahiro n’ishema.
Wamugize Ruhabwamigisha iteka ryose,
iruhande rwawe ahabonera ibyishimo.
IBANGONDIRIMBO RIBANZIRIZA IVANJILI (Zab 145 (144), 13.17)
Alleluya Alleluya.
Uhoraho ni mutabeshya, akaba indahemuka mu byo akora byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Alleluya.
IVANJILI
+ Matayo (Mt 20, 1-16)
Muri icyo gihe, Yezu abacira uyu mugani ati 1« Ingoma y’ijuru imeze nka nyir’umurima wazindutse mu museke kugira ngo ararike abamukorera mu mizabibu. 2Amaze gusezerana n’abakozi idenari imwe ku munsi, abohereza mu mizabibu ye. 3Ngo asohoke nko ku isaha ya gatatu, abona abandi bandagaye ku kibuga. 4Arababwira ati ‘Namwe nimujye mu mizabibu yanjye, ndi bubahe igihembo gikwiye.’ 5Maze bajyayo. Yongeye gusohoka ahagana ku isaha ya gatandatu, n’ahagana ku ya cyenda abigenza kwa kundi. 6Yongera kugenda ku isaha ya cumi n’imwe, abona n’abandi bahagaze arababwira ati ‘Ni iki gituma mwahagaze aha ngaha umunsi wose nta cyo mukora ?’ 7Barasubiza bati ‘Ni uko nta waturaritse.’ Arababwita ati ‘Namwe nimujye mu mizabibu yanjye.’
8« Bugorobye nyir’imizabibu abwira umuhingisha ati ‘Hamagara abakozi ubahe igihembo cyabo, uhere ku baje nyuma, uheruke abaje mbere.’ 9Nuko rero abo ku isaha ya cumi n’imwe baraza, maze buri muntu ahabwa idenari. 10Aba mbere baza batekereza ko bari burengerezweho ; na bo ariko buri muntu ahabwa idenari imwe. 11Bayakira binubira nyir’umurirna bati 12‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba.’ 13We rero asubiza umwe muri bo ati ‘Mugenzi wanjye, nta cyo nkurenganyijeho ; si idenari imwe twasezeranye ? 14Fata ikiri icyawe maze wigendere. Jye nshatse guha uwaje nyuma nk’icyo nguhaye. 15Sinshobora se kugenza uko nshaka mu byanjye ? Cyangwa se undebye nabi kuko ngize neza ?’ 16Nguko uko aba nyuma bazaba aba mbere, n’aba mbere bakazaba aba nyuma.»


text:
Kayonza: Abaturage bahana imbibe na parike y’Akagera bazabona agahenge nyuma yo kuzitira iyo parike
Abanyamabanga nshingwabikorwa b’imirenge ihana imbibe na Parike y’Akagera ku ruhande rw’akarere ka Kayonza, baravuga ko abaturage bo mu mirenge bayobora bazagira agahenge igihe uruzitiro rwa Parike y’Akagera ruzaba rwuzuye.
Kuzitira Parike y’Akagera bizaba byarangiranye n’umwaka w’ingengo y’imari wa 2012/2013 nk’uko byemezwa na Nkikabahizi Pascal, umujyanama mu nama njyanama y’akarere ka kayonza ukuriye komisiyo y’ubukungu.
Nkikabahizi anavuga ko imirimo yo kubaka uruzitiro rwa parike y’Akagera yatangiye. Mu mafaranga y’ingengo y’imari y’akarere ka Kayonza, ikigo cy’igihugu cy’iterambere kizatanga agera kuri miriyoni eshanu azifashishwa mu kubaka uruzitiro rwa parike.
Hashize imyaka itari mike abaturage baturanye na parike y’Akagera bagaragaza ikibazo baterwa n’inyamaswa z’iyo parike zitoroka zikirara mu mirima ya bo zikabonera, rimwe na rimwe ngo zikanabakomeretsa abandi bakahasiga ubuzima.
Hari urutonde rurerure rw’abantu babaruwe nyuma yo konerwa cyangwa kwangirizwa ibyabo n’inyamaswa za parike y’Akagera bategereje kwishyurwa. Abo baturage bakunze kuvuga ko umuti ushoboka watuma bagira amahoro ari uko parike yazitirwa.
Ubwo umuyobozi w’intara y’uburasirazuba, Uwamariya Odette yasuraga abaturage bo mu murenge wa Ndego mu karere ka Kayonza mu mpera z’umwaka ushize wa 2011, abaturage baho bamubwiye ko batabona umusaruro ushimishije kubera konerwa n’inyamaswa za parike, bigatuma batagera ku iterambere bifuza.
Imirenge ya Ndego, Murundi na Mwili mu karere ka Kayonza, ni yo ihana imbibe na parike y’Akagera. Abaturage bo muri iyo mirenge yose bagiye bagaragaza ibibazo baterwa n’inyamaswa za parike, bose bagahuriza ku cyifuzo cy’uko iyo parike yazitirwa.


text:
Nuko Yesu abwira Abayuda bamwemeye ati "Nimuguma mu ijambo ryanjye muzaba abigishwa banjye nyakuri, namwe muzamenya ukuri kandi ukuri niko kuzababatura".
Baramusubiza bati "ko turi urubyaro rwa Aburahamu, akaba ari ntabwo twigeze na hato kuba imbata z’umuntu wese, none uvugiye iki ngo tuzabaturwa ?"
Yesu arabasubiza ati "Ni ukuri, ni ukuri, ndababwira yuko umuntu wese ukora ibyaha ari imbata y’ibyaha”.
Imbata ntiba mu rugo iteka, ahubwo Mwene nyirawo niwe urugumamo iteka.
Nuko Umwana nababatura muzaba mubatuwe by’ukuri.
Yohana:8:31-36
Yanditswe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->